text:
Iyi ndirimbo Bimenyimana avuga ko bayihimbye bagendeye ku magambo aboneka muri Bibiliya avuga ko Imana “Izahanagura amarira yose ku maso yabo kandi urupfu ntiruzabaho ukundi. Umuborogo cyangwa gutaka cyangwa kuribwa ntibizabaho ukundi kuko ibya mbere bishize.”
Yavuze ko iyi ndirimbo igamije kwibutsa abantu ko nubwo hari ibibazo bidasanzwe bahura nabyo mu Isi, hari igihe bizashira bakabaho mu munezero.
Ati “Twayikoze twibutsa abantu ko dufite ahandi hantu twateguriwe tuzaba mu munezero udashira, tuyikora kuko twabonye abantu benshi bitewe n’ibihe bikomeye bagiye banyuramo, abenshi bahagarikiwe akazi abandi babura ababo kubera Covid-19.”
“Twifuza guhumuriza abantu tubabwira ngo nubwo bimeze bityo dufite ikindi gihugu tuzabamo mu munezero udashira”.
Bimenyimana kandi yishimira kuba yarabashije gukabya inzozi, agakorana iyo ndirimbo na Bosco Nshuti usanzwe amenyerewe mu ndirimbo zo guhimbaza Imana.
Ati “Gukorana na Bosco umurimo w’Imana byabaye igitangaza. Nabifashe nk’ikintu gikomeye cyane kuko nahoraga nsenga nsaba Imana ko yazabinkorera ariko kuko byari mu mugambi wayo ibikora neza mu buryo bwayo.”
Bimenyimana Ismael amaze gushyira hanze indirimbo eshatu zirimo "Niwe Gusa", "Bizaba ari Umunezero" n’indirimbo ya 88 mu zo Gushimisha Imana.


c: text/html

text:
Uyu rero nta wundi ni Bwana HABIYAREMYE Eugene akaba ar’ umuhungu wa MUNYAWERA Yohani na CYITEGETSE Veronika, iwabu ni i MBARE mu Murenge wa SHYOGWE, Akarere ka Muhanga.akaba yaragize icyifuso cyo gutanga ubuhamya bw’ibyabaye mu buzima bwe, ngo twese twiyumvire cyane uko Yesu ari Umwami mwiza, ngo nawe utaramwakira umwakire wumve ibyiza wacitswe maze ufate icyemezo cyiza umwemerere uyu munzi yinjire ature muri wowe.
UKO YAVUTSE AGAHABWA AMAZINA AFITE UBU
Reka twumve uko atangira abivuga “Navutse mu muryango wa Munyawera Yohani wari ukennye cyane, mvukira mu bitaro bya KABGAYI. ubundi izina Eugene bisobanura mu Gifaransa :" BIEN-NE " Mu kinyarwanda ni ukuvuga ngo :" UWAVUTSE NEZA". Ariko koko disi navutse neza kubona naravutse ku ngoma ya KIRISITU yo kwabyara.
Ubwo Mama yambyaraga turi mu bitaro bya KABGAYI nahise ngira ibibazo mu minsi ibiri ya mbere nenda gupfa habura gato. Ubwo nari gusamba, umubikira ukora mu bitaro bya Kabgayi yarirutse ahamagara Padiri ngo bampe batisimu ntapfa ntabatijwe.
Uwo mwanya bahita batoranya umuzamu warariraga ibitaro bya Kabgayi witwaga RWABUTATARA REHU ngo ambyare mu batisimu. Nuko sha REHU ambyara mu batisimu yambaye igikote kirekire afite ubuhiri mu ntoki arindisha izamu. Ubwo nyine bahita banyita :"Eugene" bivuga ngo mvutse neza kuko mvutse bagahita bambatiza ako kanya.
Iryo zina mba ndihawe na Ma Soeur( umubikira) gutyo. Ubwo umubikira yamaraga kumpa izina no kumbatiza, Data nawe yahise anyita HABIYAREMYE bishaka kuvuga ko muri ibyo bihe Imana yaremye niyo ihaba gusa ati Iyo hataba iyaremye inzogera iba yarirenze kuko abana b’abantu bo bamaze gukurayo amaso.Ubwo dutaha tuva mu bitaro ntahana amazina yombi.
MAZE GUKURA NAHISE NJYA KUBA UMUBOYI I KIGALI
Ubwo namaraga kugira imyaka 11, ubukene iwacu kwa Habiyaremye bwaradukubise, niyemeza kujya i Kigali gushaka akazi, ubwo mba ngiye i Kigali nkora akazi k’ububoyi sha nkiri umwana. Bigeze muri 1994 mba ndatashye nsubira iwacu kubera ibyari biri kuba mu Rwanda. Ntaha baririmba ngo :" Ubwo musubiye iwanyu muri abagabo..."
Ubwo nageze mu rugo ndi umusinzi ruharwa, nagera mu kabari abandi bakava mu nzira ngakamya nkajya ahandi. Ikindi nari uwa mbere mu kubyina, Umuziki wo mu kabari narawuzirikaga bigatuma abantu bose bava mu nzira, naba ntanafite amafaranga bakagura kuko aho nabaga ndi nta rungu ryaharangwaga.
Ubwo muri iyo minsi nari mfite ihene nari naroroye yitwaga :" IVONA" , maze ngataha nasinze nagera mu rugo ngakubita ikivugirizo nyihamagara nti :" HU-HU-HU" IVONA yanjye ikaza yiruka kunsanganira ikaza ihebeba sha, nkumva ni byiza cyane kubera ihene yanjye yari inzi.
Iyo hene ikaba yarabyayye abana batatu icyarimwe, Umunsi umwe urushungandushyi ( urwagwa) ruranshuka, ndanywa numva inyota ntishira, ndaza Mpamagara IVONA yanjye nk’uko bisanzwe iza kunsanganira, nanjye ndayifata ndayizirika nyijyana ku kabari nyishyira nyir’akabari nti:" Mpa inzoga ninywere, ubundi IVONA yanjye ngiyi uyikoreshe icyo ushaka.
Uwo mwanya ampa inzoga ndanywa, naho IVONA yanjye bayiyuza inyuma bajya kuyikubita imbugita mu kanya Brochette za IVONA yanjye sha ziba zigiye ahagaragara.
Mu kanya gato, wa mugabo nyiri akabari ati :" Akira amafaranga yawe asagutse yajyane, nanjye nti :" Yagumane nzayaheraho ejo". Ubwo naratashye ngeze mu rugo ntegereza ko IVONA yanjye ihebeba ndaheba, sha nshaka gusubira kwa nyirakabari ngo ansubize IVONA yanjye nsanga bamaze kuyirya imishito, ndababara cyane ndigaya kuba Ihene yanjye IVONA bayiriye kandi nayikundaga.Uko niko inzoga zigukoresha icyo utatekerezaga.
MURI ICYO GIHE NARI UMUKENE WA KABIRI KU MUSOZI
Abantu batuye i Mbare baranzi ubwo hazaga CARITAS yajyaga ishaka abakene kurusha abandi, ubwo bagakora inama yo kujonjora. Nuko sha, uwa mbere akaba umupfakazi witwa LANGWIDA akagira amanota 95 naho uwa Kabiri akaba HABIYAREMYE Eugene mwene MUNYAWERA Yohani na CYITEGETSE Veronika akagira amanota 92%. Umukene wa mbere Langwida akandusha amanota abiri gusa.Ubwo bakadutoranya kuzajya gufata imfashanyo ya CARITAS i KABGAYI.
Ku munsi wo kujya gufata imfashanyo, nkazinduka iya rubika nkanyura kwa LANGWIDA, ubwo njye nawe tugashogoshera n’i Kabgayi...Nabaga mfite agafuka gashaje gato cyane mu mpande ariko karekare, gashukuye cyane. Ubwo twagerayo bati :"Abafata ibishyimbo mujye ku murongo.
LANGWIDA akabanza, sha ubwo ngakurikira. Tugafata ibishyimbo, ka gafuka kakuzura. Bati abafata ibigori, nkajya ku murongo, bati zana icyo tugushyiriramo, ngashaka ibirere ngahambiramo ko byuzuye se ndagira nte, bati abafata Lentille, ubwo Langwida akajya ku murongo ngakurikira,Tugahambira no mu gitenge cya Langwida, nta kibazo Langwida we ndagutwaza tuuu, ariko aka gakiza ntikaducike abafata umuceri!!
Abafata amavuta, abafata kawunga. Hose ngatambayo njye na LANGWIDA kandi ka gafuka kanjye kamaze kuzura kare, bimwe LANGWIDA Akabishyira mu we mufuka,tukavanga, ibitenge tukuzuza, uwambaye igipira agakuramo bagashyiramo.
Mu kanya bati :" Noneho ibiribwa birarangiye, turashaka abakene bafata imyenda, hakaba hagurutse Eugene na Langwida, tukajya ku murongo sha, nkaba mbatuye ipantaro, nini ntinkwire!!! Ubuguru buto butabyibushye ariko ni burebure!!! Ndakambaye, wagirango ni FIRIME ya CHARLOS ku bayibonye!!!! Ye baba weeee!!!
Bamwe barasetse, abandi bangiriye inama yo kuzaca ayo maguru!!! Tugiye mu mipira, mbatuye igipira, ndacyambaye, ikijosi cyacyo ni kimwe bita MBWA IRARENGA!!! Ntiwamenya ijosi n’ukuboko, nta gusubiza hasi, ni ukucyambara tuuu!!! Ikijosi kirarereta!!! nacyo bati uzashake urwembe ugice.
Ubundi Mwene Munyawera ndikoreye njye na Langwida wanjye turatashye iwacu mu Kinini twe abakene babiri ba mbere ku musozi!!!!!Ubwo umugore n’abana babona dutungutse bagatangira kwisetsa bati:" Manu yaje, ubu tugiye kumara kabiri nta nzara.
Muri 1992 Eugene mba ndakijijwe, nsaba Imana umwenda kuko nari nambaye igikote kigera ku marenge. Ndibuka icyo gikote nkibuka igitutsi Mana yigeze kuntuka ngo :" Urakambara NTABARA " ndebye koko nsanga icyo gikote nta bara gifite mbona ko umubyeyi yantutse bikampama koko( babyeyi muramenye ntimukature amagambo mabi ku bana banyu).
Icyo gikote cyanjye iyo nakimesaga cyamaraga iminsi itatu, umunsi umwe wo kujojoba, umunsi wundi wo kumuka, n’uwa gatatu wo kuma.
Umunsi umwe nti sha reka nsabe ibiti nubake inzu ndebe ko nanjye nagira inzu nk’abandi bagabo.Ibiti barabimpaye sha ariko bibaye bicye, aho abandi bashinga ibiti 20 njye ngashingamo ibiti icumi gusa, ubundi ngahomekamo icyondo.
Ndayisakaye ariko umuyaga uhushye inzu ya Eugene irahengamye wagirango irenda kuguruka. muri iyo minsi abarokore bakajya baririmba ngo :"Tuzaguruka tumusanganire" abaturanyi nabo bati :" Sha niba bazanaguruka koko barabeshya inzu ya BUJENI izabatanga kuguruka. Ubwo nyine bakabakina ku mubyimba ngo abarokore bazaguruka nk’inzu ya BUJENI!!!!
UKO NAJE GUSHAKA UMUGORE
Ubwo abantu bose babonaga akazu kanjye kenda kuguruka, bakavuga ngo abarokore bazaguruka ariko bazasanga akazu ka BUJENI kabatanze kuguruka, nibwo nakunze umukobwa, nambara igikote cyanjye na rugabire, BUJENI njya kumurambagiza, nawe ati:" Ariko abantu bavuga ko akazu kawe ntakigenda, ni byo ? nanjye nti:" ni ibyo babeshya abantu bagira amagambo menshi.
Yabanje kunseka cyane, ariko uko nagumyaga kumwihata niko yageze aho mbona aremeye. Iyo nzu yanjye yari ifite akugi gasekeje, twagakinga kakajya mu kizingiti kimwe, ahasigaye hagasigara harangaye, tugashakiraga imisambi tukarundamo tugapfuka ngo iyo myenge ye kugaragara kuko uwari guturuka inyuma wese yari kwinjira uko ashaka.
NAJE KUNANIRWA KURERA ABO NABYAYE NJYA KUBARAGIZA
Ubwo twashakanaga na Madame wanjye, nyuma yaho gato naje gukizwa nemerera Yesu kumbera umwami n’umukiza. Ubwo natangiye kuzamuka gahoro gahoro. Mu gukizwa ariko ikigeragezo cya mbere nahuye nacyo ni imyumvire y’abo twasenganaga ijyanye no kuboneza urubyaro. Ubwo narabyaye ngeza ku bana batanu, nyamara ntacyo kubatunga nari mfite. Kubarera bimaze kunanira, nafashe umwanzuro wo kujya kubaragiza kwa Mabukwe sha nti mumfashe uyu mwana!!!!
Nibuka umunsi umwe,nagiye gusura umwana wanjye, umwana ararira ngo turatahana, mabukwe aramujijisha anyereka aho manukira ngo atambona, ngenda ntazi aho ngana manuka mu rutoki ngera ahantu mu nkoko,zirasakuza benezo baraza baramfata ngo ndi umujura. Byarambabaje cyane kuko kuhava nahakuwe na Mabukwe agombye kunsobanura.
NAHINDURIWE AMATEKA
Ubu BUJENI ntakiri BUJENI asigaye ari EUGENE,Ubu ndi umuhinzi wa Kijyambere mu Murenge wose wa SHYOGWE ninjye Muhinzi ntangarugero.Mpinga inyanya zitwa F1 nkagemura muri SIMBA SUPER MARKET, ngahinga inyanya ngemura kwa NYIRANGARAMA.
Mpingira muri Green House kandi gufata Miriyoni mu ntoki nagurishije ni ibisanzwe ahubwo kugurisha simfate za miriyoni nicyo kiba kidasanzwe.Ubu Radiyo SALUS na TELEVISION Y’U RWANDA baransuye.
Mfite Boutique na ALIMENTATION iwacu i Mbare, inzu mbamo irimo amazi, umuriro, ako ga TVR ndakareba nanjye nkumva uko mbaye. Niba uri umukristo utizera ndahamiriza ko ntaho Imana itakura umuntu kuko BUJENI warwaniraga na LANGWIDA ku murongo, ubu niwe EUGENE wa mbere mu Murenge wa SHYOGWE.
Ugeze ku karere ka Muhanga ukabaza kukurangira abahinzi ntangarugero, bakohereza kwa EUGENE mu KININI.Nyamara sinjye ahubwo ni Kristo uri muri njye.
Mu minsi ishize nahawe igihembo k’umuhinzi wa mbere ntangarugero mu Murenge. Nkaba mperutse no gufata CERTIFICAT nahawe na Ministre MUREKEZI y’umuhinzi- Mworozi Ntangarugero.Ubu mfite ishyirahamwe natangije iwacu rigamije : Kwigobotora ingoyi y’ubukene,rigizwe n’ abakobwa babyariye iwabo.
Nafashe ibihumbi 200,000 mbagurira inkwavu n’ingurube, ubundi ndabatira mbigisha guhinga kijyambere. Iryo shyirahamwe ryitwa:" ABAHUJE BA SHYOGWE" ubu rigizwe n’abakobwa 23 kandi bose ubu dukora icyo twita kubyarana mu batisimu, urushije undi ikintu mu iterambere akakimigisha. ubu ndi umujyanama w’Ubuzima, ariko si ubwa none gusa ahubwo n’ubw’igihe kizaza.
HABIYAREMYE Eugene

robotstxt: allowed

filter: keep


text:
Kayiranga Benjamin[wamamaye nka Ben Kayiranga] amaze imyaka ibarirwa muri 25 aba mu Bufaransa. Niho yakoreye igihe kinini akazi ke katumye ahabwa igihembo gikomeye cyo mu rwego rwa ‘Palmes académiques’ nk’umwe mu bakozi babaye indashyikirwa.
Mu kiganiro na IGIHE, Ben Kayiranga yavuze ko yamenyeshejwe ko yagenewe iki gihembo biciye mu ibaruwa yandikiwe na Minisitiri w’Intebe w’u Bufaransa nk’umwe mu bakozi ba Minisiteri y’Uburezi bakoranye ubwitange mu myaka 24 ishize.
Yagize ati “Ni ishema kuri njye muri aka kazi maze imyaka myinshi nkora, ni ibyishimo byinshi ku muryango wanjye.”
Yongeyeho ko uyu mudali azambikwa ukomeye ku rwego rw’igihugu mu Bufaransa ndetse ni bake bawuhawe muri Minisiteri y’Uburezi akorera mu myaka irenga 20 amaze i Burayi.
Yagize ati “Ni igihembo gikomeye cyane kuri njyewe ni bake cyane bakibona muri ubu buryo nk’ubwanjye. Impamvu navuga ko bakimpaye ni uko nakomeje gukorera iyi Minisiteri ntizigamye, nakoze ibikorwa byinshi uretse n’ibijyanye na takinike no kurinda umuriro w’amashuri no gukora installation nziza.”
Kayiranga yongeyeho ati “Nanabafashije ku byerekeye kumenya imiterere y’ikirere, nagize n’uruhare mu bijyanye no kubungabunga ibidukikije nagiye no mu bikorwa byo kubafasha gukora imiziki yabo cyane cyane ibijyanye n’amashusho. Ntabwo nakomeje gukora nk’umutekinisiye, narafunguye njya mu bindi byinshi.
Yavuze ko yishimiye iki gihembo ndetse agahamya ko mu myaka yose yakoreye Minisiteri y’Uburezi yitanze atizigamye anagamije guhesha ishema umuryango we n’igihugu cy’u Rwanda akomokamo.
Ati “Uburezi bw’iwacu baduhaye ni uko batwigisha gukora ibishoboka byose kugira ngo dutere imbere, icyo ni cyo navanye iwacu nkizana hano mu kazi bampaye nshinzwe. Nakoze igishoboka cyose cyateza imbere umuryango wanjye nk’umubyeyi ufite abana, aka kazi nagakoze ngamije guhesha ishema aho nkomoka.”
Uyu mudali Ben Kayiranga azawambikirwa i Paris mu minsi iri imbere aho azaherekezwa n’abo mu muryango we ndetse n’abandi bantu b’icyitegererezo azahitamo ko bamuba hafi.


text:
Huye: RPC yemereye abamotari kujya abakemurira ibibazo ku wa Gatandatu
Umuyobozi wa Polisi mu Ntara y’amajyepfo, CSP Innocent Kanyamihigo Rutagarama, yemereye abamotari ko buri wa Gatandatu guhera saa moya za mu gitondo, ufite ikibazo wese azajya ajya kukimugezaho akamufasha kugikemura.
Yabisezeranyije abamotari bakorera mu Mujyi i Huye, mu nama bagiranye tariki ya 4 Ugushyingo 2020, nyuma y’uko bagaragaje ko hari ibibazo bahura na byo bakabura ubibakemurira.
Muri ibyo bibazo harimo kuba hari igihe bisanga bagomba kwishyura amande y’amakosa batakoze, urugero nk’ukorera i Huye akamenya nyuma y’ukwezi ko bamuciriye amande i Nyagatare, kandi wenda atarahakandagira na rimwe.
Ngo hari n’igihe bishyura amafaranga y’uruhushya rwo gutwara abagenzi (autorisation) bagatinda kuruhabwa, hanyuma polisi yabafata ikabandikira kandi amakosa atari ayabo.
Abamotari batekereza ko bene ibi bibazo nibizajya byakirwa mu maguru mashya bizabafasha.
Uwitwa Elie Nshimyeyesu, agira ati “Byibura uriya munsi uzajya ugera bitaratinda, ikibazo gikemuke. Ariko nanone bakosore ikintu cyo kuvuga ngo banza wishyure ubone kuza ngo tugukemurire ikibazo. Kuko ntiwamara kwishyura ngo amafaranga bazayagusubize”.
Nshimyeyesu anatekereza ko umuti urambye kuri iki kibazo cyo kwandikirwa aho batari bijya bibaviramo kwishyura amande menshi, kuko baba batarigeze bamenya ko bandikiwe, waba ko bajya bandikirwa bagahita babibonera message (ubutumwa bugufi) muri telefone nk’uko bigenda ku bafite imodoka.
Ati “Mbonye message ndi hano i Huye igaragaza ko banyandikiye ndi i Nyagatare, biroroshye guhita ngaragaza ko atari byo, nkarenganurwa. Ariko kubibona nyuma y’ukwezi, ntibyoroshye kwisobanura”.
Abamotari bakorera mu Mujyi i Huye kandi binubira kuba bategekwa kwinjira muri gare igihe cyose bari hafi yayo, ku buryo hari igihe kururutsa abagenzi igihe babibasabye bibaviramo gucibwa amande y’ibihumbi 25.
Uwitwa Lucien Hakizimana, ati “Muri gare umuntu yakagiyeyo ku bushake bwe, umugenzi ushatse kujyayo ntafite gahunda yo kwinjiramo nkamubwira akareba undi umugezayo”.
Abamotari b’i Huye kandi binubira amafaranga 100 ya parikingi bacibwa na KVCS kuko ngo bamenye ko ab’ahandi bo batayatanga.
Ku bijyanye no gucibwa amafaranga kuko bahagaritse umugenzi hafi ya gare, umuyobozi w’Akarere ka Huye, Ange Sebutege, yabagiriye inama yo guhagarara aho bemerewe.
Naho amafaranga bavuga ko bacibwa na KVCS ngo ni amahoro ya Leta baba bagomba gutanga.


text:
Mgr Mbonyintege, uyobora Diyosezi ya Kabgayi.
Kugirango tunoze uburezi hifashishijwe indangagaciro nkristu, Ibiro bishinzwe amashuri gatolika (SNEC) byashyizeho icyumweru cy’uburezi gatolika gikorwa buri mwaka. Kandi Inama y’Abepisikopi gatolika yacyakiriye neza iranagishyigikira nk’umwanya buri mwaka twibukiranyaho inshingano z’ibanze zigomba kuranga uburezi gatolika. Kuri icyo cyumweru cy’uburezi rero hano i Kabgayi twizihiza, dufite n’akamenyero ko kugira umunsi mu mwaka wa buri shuri gatolika n’ay’igenga dukorana bya hafi. Uwo munsi muri buri shuri ugamije guhuza ababyeyi, abarezi n’abanyeshuri ndetse n’abayobozi ku nzego zitandukanye zose.
Nubwo buri shuri usanga rifite isura yaryo n’ibibazo ryihariye, ariko hari impungenge ababyeyi n’abarezi usanga duhurizaho ; hariho ingeso y’ubusambanyi mu rubyiruko igaragarira mu nda z’indaro zitwarwa n’abanyeshuri. Hakabaho kandi n’indi ngeso irimo gukura yo gufata ibiyobyabwenge mu mashuri nka za kanyanga, urumogi na za muzika ubu bita « moderne ». Izi muzika wenda ngire icyo nzivugaho kuko umenya hari abatabona uko ari ibiyobyabwenge mu bindi. Ubundi iyo zikozwe neza mu mucyo no mu rugero zaba ahubwo siporo igorora ingingo, igatanga n’umucyo mu bwenge. Ariko akenshi usanga iyo muzika ikorwa mu buryo burenze urugero, mu majoro, ndetse bikaza kuvanga no gufata urumogi bikageza kuri za “émotivités” nyirazo atagishobora gukontorora, bigashobora kubyara “violences” umwana agirira abandi cyangwa se yigirira kuri we bwite. Ibyo byose muri iki gihe byugarije uburezi bw’abana bacu. Ni ibiyobya bwenge muri rusange kuko bisenya umuco mu rubyiruka, bikorora ingeso mbi aho kuzipfobya ngo hashyirwe imbere ingeso nziza.
Dore indi mpungenge rero ni uko hariho ubushake wumva buvugwa ngo bwo gushyira udukingirizo mu mashuri mu rwego rwo kurwanya inda z’indaro no gukumira icyorezo cya SIDA. Ibi rwose byo si umuti w’ikibazo ahubwo ni icyorezo. Ihuzabitsina rihereye mu buto, kandi ridakorewe hagati y’abashakanye ubwaryo, niyo bwaba nta nda butera, nta na SIDA bwanduza, hari indi myanya y’umuntu bwangiza, cyane cyane mu rwego rwa “émotivités, passions na affectivités”. Kutamenya ukuntu ibi ibintu bigize umuntu, bikagena n’imibereho ye mu bandi byaba ari ukwibeshya nizera ko bitari nkana. Ikibazo cy’ubusambanyi ntuzagifate gusa mu rwego rw’imyemerere nk’uko hari ababyibeshyaho gutyo, ahubwo gifate mbere na mbere nk’ikintu kigena imibereho y’umuntu mu mutima we wo gukunda cyangwa se wo kwanga, mu bwenge bwe bwo gutekereza no gufatanya n’abandi. Nyuma y’ibi rero niho hazaho ya myemerere yacu igamije mu by’ukuri kurengera ubuzima bw’umuntu ku giti cye n’ubw’abantu muri rusange; mu mibereho no mu mibanire yabo. Iyo umuntu atakibasha kugengana ubwenge, ubwitonzi n’ubushishozi za “émotivités” ze, za passions na affectivités” abayononekaye. Ibyo bikagira ingaruka mu mibereho ye n’imibanire ye n’abandi. Ubusambanyi, dore ko ubu babuhinduye izina, aho kuvuga ubusambanyi babikubira ku mibonano mpuza bitsina. Aha naho n’aho kuzirikanwa. Iyo ubihinduye imibonano mpuza bitsina gusa haba harimo gupfobya uburemere bw’ibyo ukora, ukaba wagirango guhuza ibitsina bikorwa ba nyirabyo batabirimo. Ririya zina rigamije gutesha agaciro igikorwa cy’umugabo n’umugore babonanye (banalisation mu rurimi rw’amahanga), ukabyambura uburemere bw’umuco n’imyemerere yawe, bigahinduka udukinisho turangaza kandi mpita gihe, ukora none ejo ukazasubira nta kuzirikana inkurikizi zabyo. Ni aha imibonano y’abagabo n’abagore yerekeza urubyiruko rwacu. Bakibwira ko inkurikizi bakwirinda ari ugutwara inda no gutera sida, bakibagirwa umuntu bashoye mu busambanyi n’ingaruka zabwo kuri sosiyete no ku muntu ubaho gutyo. Gutangiza bene iyi myumvire ku bana guhera ku myaka 14 bazagera kuri 30 bameze bate? Ese bazaba bagishobora gushaka umugore cyangwa umugabo?Aha ndashaka kuvuga kugira umutima wo kubaka urugo, birimo n’ubusake bwo kurera uwo uzabyara. Abaharanira ubu ugushakana kw’abagabo ku bagabo, abagore ku bagore nuko batangiye. Babyeyi, barezi, bayobozi ku nzego zose tuzirikane neza aho twerekeza abana bacu mu burere tubaha.
Kuzana agakingirizo mu burezi ni ukoreka abana bacu mu busambanyi
Agakingirizo si wo muti w’ibibazo dufite mu rubyiruko. Ahubwo kaza ari inyongera y’ibibazo. Mu gihe cya hafi byatubyarira ingaruka nk’uko birimo kuboneka mu bihugu byadutanze kugakoresha. Guha agakingirizo umwana kuva ku myaka 13 kugera ryari? Agafite hafi y’intoki ze, ariko n’ubwonko n’umutima we bikora, wabizirikana utabizirikana, urabona bizarangira gute? Hanyuma rero mbese ikibazo dufite cy’ubusambanyi, ibiyobyabwenge na SIDA biva ku bana bacu cyangwa se biva ku bakuru babifitemo inyungu.
Niyo mpamvu njye mbona ababyeyi, abarezi n’abanyeshuri ba buri kigo bagiye bahura buri mwaka ku munsi bageneye ishuri bakwigira hamwe uburere bukwiye guha abana babo, ndahamya ko batafata agakingirizo nk’inzira y’ibisubizo ku bibazo dufite kandi tubona.
Ese abana bacu bazanirwa urumogi na bande? Si abakuru. Mu busambanyi se baterwa inda na bande? Si abakuru. Ni ibihe bihano bikaze ababitera bafatirwa? Ntabwo bigaragara neza. Ahubwo urasanga umwete ushyirwa mu gukwiza udukingirizo n’ingaruka zatwo twavuze haruguru, mu gukuramo inda zasamwe zityo, no muguha urubuga amarorerwa y’ubutinganyi (homosexualité). Iki cyerekezo si cyiza ku burezi. Noneho mu nzego mpuzamahanga agashya kagezweho mu bihugu byahezwe, ni ugukuraho ubugabo n’ubugore nk’ibintu bishaje(gender identity), bakabisumbuza icyo bita umuntu n’uberanganzira bwe bwisanzuye, aho Imana na mugenzi wawe bitagifite agaciro uretse ako buri wese abyihera mu kanya aka n’aka akurikije inyungu ze bwite. Iki cyerekezo nta mizero gitanga mu burezi bw’abana bacu.
Impungenge dufite mu burezi ntiziri mu bana bacu
Impungenge dufite mu burezi ntiziri mu bana bacu, nubwo aribo bambere bigiraho ingaruka mbi. Abana bacu ni beza, bashobora kwumva no guhitamo icyiza. Ahubwo sosiyete turereramo imeze ite? Igeze he iragana he? Abana bacu bazakura uko twabareze. Ubu ntibigihagije kwibwira ko kurera umwana neza ari ukumwambika ibigezweho, kumugaburira neza no kumushakira amashuri amugeza ku bumenyi bukomeye. Hariho n’umuco ugomba kugaburira umutima we, ugashyira n’ubwenge bwe mu gitereko cyabwo.Uko tubaho, uko tuvuga, uko batubona ni nabyo bigena uko abana bacu bitwara.
Naho wakwitwararika kandi, mu rugo rwawe nk’umubyeyi hagati yawe n’uwo mwashakanye ngo mwaba mwaha umwana wanyu urugero rwiza, ni byiza ariko ntibihagije. Ugomba guteganya ko umwana wawe ari muri sosiyete nayo ifite uko imurera n’aho imwerekeza. Niyo mpamvu ugomba kumuba hafi ukamwereka uko ayitwaramo. Ni aha kandi ubuyobozi ku nzego zose bwunganira ababyeyi n’abarezi, buharanira gushyiraho amabwiriza n’umuco biha ubwisanzure ubushake bw’ababyeyi n’abarezi guha abana babo umuco n’ubumenyi byubaka umwana igihugu kikazahungikira.
Niyo mpamvu rero uburezi tugamije busaba guhura kenshi hagati y’abarezi, ababyeyi n’abayobozi ku nzego zitandukanye kandi n’abana bakabigiramo uruhare. Ingamba zumvikanyweho muri izi nzego zose zafasha abana bacu guharanira ubumenyi badata umuco wa kimuntu na gikristu. Umubyeyi wapfunyikiye umwana we agafunguro ka sasita, akongeraho n’agapaki k’udukingirizo, nk’uko hariho abigisha bene ibyo, aba ashoye umwana we mu ngeso mbi atazi aho zizarangirira. Mbese twamenye ko abadukora ari nabo baducuruza iwacu uburezi bwabo bwahazahariye bikagira n’ingaruka ku myubakire y’ingo zabo, ndetse umuco mubi n’ingeso zo guhutaza abandi (intolérances) bikaba bigenda byiganza mu rubyiruko.
Ndagira ngo ndangize numvikanisha ko niba dushaka uburezi bushingiye ku muco no ku ireme ry’ubumenyi tubaha, abana bacu barabishoboye kandi babishaka tubibatoje. Gusa tunagorore imyumvire n’imiterere ya sosiyete yacu. Aha ni naho uruhare runini rw’abayobozi rwunganira uburezi muri rusange n’umuco w’igihugu ku buryo bwihariye. Kwima amatwi umuco wa gikristu mu gihugu nk’u Rwanda turi abakristu kuri 80%, ahubwo tukagendera ku gitugu cy’amahanga akomeye ku nyungu zayo sibyo bizateza imbere umuco twarereramo abana bacu.
Muri iyi myaka ya vuba aha Abanyarwanda twaciye mu bibazo bikomeye nka jenoside n’ingaruka zayo mu mibanire y’abanyarwanda. Nyamara twabishakiye ibisubizo bivuye mu muco wacu no mu myemerere yacu. Umwanzi wugarije uburere bw’abana bacu si uwo gutegerwa amaboko, ibisubizo kuri iki kibazo ntibizava hanze ku gahato n’inyungu z’ab’ahandi. Turebe izacu bwite nk’umuryango nyarwanda twishakemo ibisubizo kandi birahari.
+Smaragde MBONYINTEGE
Bazili (mercredi, 23 novembre 2011 07:38)
Koko n’agato kaava ku iguye…Mubyeyi Smaragde ngaho se shyira mu ngiro izina rya so Mbonyintege,,,uhawe ubusenyeri se ntiwabonye intege ni uko ugahabwa akanya ngo URUMURI RWA KRISTU RUMURIKIRE BOSE NA HOSE…no muntego yawe nubwo ntayibuka harimo Urumuri..burya ero USUZE AGIRWA NO KUNUTSA…niba uteruye kwamagana bigire ubigize cg se ureke kwiteranya n’inyoni niba utazi kurasa:
Mbere ya byose turabasaba ubumwe n’ubufatanye mu nteko yanyu y’abepiskopi iyo tubasuzumye tubana mudatahiriza umugozi umwe, kubaka kiriziya ya Yezu iri Rwanda, buri wese arirwariza ndetse bigasa n’aho diyosezi ari akarima umuntu ahingamo uko ashaka n’ibyo ashaka ari na yo mpamvu bagenzi banyu bahura n’ibibazo bibarandurana n’imizi nuko rubanda rutazi amategeko rukabota ibyo ntibiboneye.
1. Mufatanye mwamagane akarengane kari mu burezi udukingirizo sicyo kihutirwa cyane n’ubwo nabyo bikwiye…akajagari kari mu burezi ukongeraho ‘agasuzuguro bagirira mwarimu..ese mubona iyo umuntu 1 ahembwa umushahara w’abarimu bari ku bigo birenze 4 we agahabwa urusenda narwo batera imirwi barwisubiza ntimukome mubona aribyo…ikurwaho rya Buruse…ikurwaho ry’igifaransa noneho haje na Internat…mukaruca mukarumira mukazana gusa iby’udukingirizo,,,,hoya aho ni ukwiha rubanda rububaha ariko ntacyo murumariye.
2. Amategeko n’marangamutima nimusabe bitandukane..ubushishozi ukwabwo n’ubutabera ukwabwo,,,,mubisabe abayobozi bazabumva kandi abarengana barenganurwe…barahari benshi Mubonye na P. EMILI w’umwana abarushe ubupfura n’ubugabo kandi we nta ruvugiro….egera uwakuremye ubushyo bw’inka nk’uko wamuhaye ifishi ya batisimu n’itara rya pasika umuhanure…ubwo se ugira ngo ntuzabazwa roho ye..yarakugabiye ese inyiturano ni ukumureka agakomeza kurutanga byimazeyo…imvugo ye rwose ibuzemo akantu k’ububyeyi nta mubyeyi utukana mu ruhame agira uko abivuga ibindi bikavugirwa ahiherereye…umuntu naho yaba umunyabyaha agomba icyubahiro.
3. Bepiskopi mushire ubwoba mufatanye mwamagane mucyahe mutote mushishikaze uwabatoye niwe murinzi wanyu..niba mutinya gupfa mujye mwibuka ibyabereye i GAKURAZO byose namwe byababaho, ariko ugapfa uri intwari ugasiga inkuru nziza i Musozi…nubwo yarurwanye benshi mumurwanya munamupinga ntabwo tuzibagirwa ubutwari bwa Mugenzi wanyu SIBOMANA ANDREYA mutanibuka gusabira kimwe na Bazina be Perraudin ejo bundi le 30 ni umunsi wabo…uzabyibuke…uwo mugabo Sibomana yaaruhiye Kabgayi ubwo byari bikomeye ayirasanho ak’umushumba witangira ize…ese mujya muhibuka aho hantu…muzabazwa byinshi iyo mutera ikirenge mucye mukamagana mugatota Ubu ibintu ntibiba bigeze ahobigeze..Gacaca isize iki? umunsi mwiza
Nyiradadari (mardi, 22 novembre 2011 23:17)
Musenyeri rwose uratubwiye ariko ntabwo bingeze aho inyota, inzara n’uburyaryate biri.
– Iyo uba ubwiye n’aba bategetsi bacu biriya bihaye byo guhagarika internat… ubwo urabona koko uvugiye abafite amikoro make?
Bazitwaraga batarabura epfo na ruguru.
– Ko mutigeze muvuga abasenyewe bazira ubusa, abahuguzwa ibyabo, abafungwa bakaba bazagwamo kandi bazira ubusa… emwe barimo n’abihayimana n’abapadiri, ibyo by’abana ndumva bidahagije n’ubwo na byo atari ubusa da.
– Ngaho bwira n’abo bahungu bawe bazwi ko ari spécial mu gutera penaliti: uhere kuri musenyeri na ekonome we, ndavuga abo wasimbuye kandi bakaba ntaho babishyize.
– Ubundi unabwire abo bandi bakora imirimo ya politiki kurusha iya Kiliziya. Abo bafite doctorat mu gushinja no kunywanira abantu ndetse na bagenzi babo mu bategetsi.
– Reba ba ruharwa bariya rero, bavugwa ndetse ko bicishije bagenzi babo kandi bose bari abapadiri. Bakunze kuvuga uw’i Cyangugu gusa. Ubwo se uravuga ko utabazi?
– Nimukubure, musukure uwo muharuro wanyu mubone ubwabwira igihugu cyose, maze murebe ngo biracamo.
Abana nimubaveho, nimubwire abakuru n’abakuru b’igihugu.
Akarengane nimukamagane, murengere abakene, mu-dénonce iyo nda mbi isigaye mu gihugu, … ibindi bibone kuza.
Ibyo uvuga rwose birumvikana ariko ni superficiel, ntibifite igufa. Reba uriya ngo ni umubyeyi w’igihugu : Mayibobo? Reba uriya ngo ni umufasha we: nyirabirahunga? Ubwo se uwo mwera…. ? Urumva ko imikurire mizima y’umwana w’umunyarwanda hari icyo ibabwiye?
None se ko abiswe ngo muri bakuru mutinya kubwira bariya ba-démagogues ngo ni abategetsi, ahubwo mukagwa mu kigare cyabo, ibyo byose murimo ni ibiki?
Muve ku giti dore umuntu; nimupfe kigabo kandi gikristu.
AR cont’d (mardi, 22 novembre 2011 21:03)
Guess who is going to pay for all this, you, whether you have a child or not. We grew up on ‘ Igitsure cy’ababyeyi’ abalimu, abihayimana, abayobozi b’amashuli, It takes a village to raise a child, whether in the city or rural area, those of you who can do something, the time is now. The problem is global and is taking a toll on everybody.
AR (mardi, 22 novembre 2011 20:33)
‘You will recognize them by their fruits’
Imbuto, a bad seed will not germinate and there will be no harvest thereafter. Let us take Monsignor Mbonyintege’ s remarks in the context of building a nation. His views are shared by other 685 millions Catholics around the world.The Rwandan government preventive measures also resonate with more than a billion leftists, liberal, independent views around the world. What do both sides have in common, no leader of either side should be afraid of making decisions, however unpopular they may be for the good of many. Nations throughout History have made unpopular choices, using chemical fertilizers vs starving nations. We have moral obligations vs protecting the youth against unwanted pregnancies, STDs, Aids, substances abuse and their consequences on healthcare cost, on national security, burden on the justice system, unfit workforce. This is not a laughable matter on the Monsignor’s call for action or on the Rwandan Government to do whatever it takes to save the youth. We love our religion but most of all we love our children. Let’s put this into perspective, if parents and institutions do not get up and fight this disaster, you wiil need juvenile courts, detention centers, crowded emergency rooms, deaths by drug overdose or suicide
HYPERLINK « http://www.gmail.com » t « _blank » Umuti wa SIDA by Nahayo (mardi, 22 novembre 2011 12:52)
Mu minsi ishyize Minisitiri w’Ubuzima muri Uganda aherutse gutungurana atangaza ko Yezu, Umwana wa Mariya ariwe ushobora gukiza SIDA. Nasomye iyi nyandiko ngirango ndasangamo aho Msgr abisobanura neza. Ndaheba. Nk’uko mubizi rero Yezu yakijije indwara nyinshi. SIDA yo ngo ayikiza nko guhumbya. Upfa gusa kuba umwemera kandi ukamusezeranya ko uciye ukubiri n’ingeso mbi y’ubusambanyi. Igihe cyiza cyo guhasha Sida mu mubiri wawe kikaba cya gihe mu gitambo cya ukarisitiya Padiri azamuye ukarisitiya. Ukayitunurira bihagije maze ugasaba yezu kugukuramo uwo mwanda ariwo mugera wa Sida. Yezu arakweza, ukera de. Upfa gusa kuba umwizera.
Nibyo koko muri iyi nyandiko Msgr yavuze akabazo yirengagiza ibibazo by’ingutu. Ariko nabamunenze nabo ntabwo bageze kubibazo by’ingutu. Hari uwagize ngo gukuraho internat ngo ni akaga. Umunza yiyibagije ko no muri 94 abantu batari muri internat. Byabamariye iki se? Barandagaye barutwa n’abatarigeze muri izo za internat. Undi nawe ati turebe igitera ubusambanyi. Ngo buterwa n’ubukene. Koko? Tuvuge se ko abakire bo badasambana? Igitera ubusambanyi njye ndahamya ko ari ubujiji mwatwokamye nka kwa kundi umwana akina n’umuriro. Wamwotsa akarira! Cyangwa nka kwa kundi twishora mu ntambara kandi ugasanga dutangiye kuvuza induru kandi aritwe twabyikururiye. Ibi twese twarabibonye. Keretse utazi kureba.
Njye, Msgr nakamuhaye ibibazo bibiri. Icya mbere, abo basenyeri bashyinguwe nabi muri Cathedrale yawe bazaguhagama. Uretse kwanga kwiteranya n’umutoni wawe Kagame. Wagombye guhera ko abo basenyeri bashyingurwa uko bikwiye. Waba utabishyoboye ukicecekera kuko nta rindi jambo ukwiye mu bantu.
Ikibazo cya kabiri wari ukwiye kwegera Kagame wawe ukamusaba kurekeraho guhembera uriya muriro. Kuba abatavuga rumwe nawe bose bari mu ibohero bizatwika u Rwanda. Niba utabibona ntaho utaniye na Msgr Nsenyiyumva ucumbikiye aho. Kuba Kagame wawe asuzugura Kayumba n’abagenzi be, uko nawe ubizi, bisa neza neza nk’uko Habyarimana yagenzaga Kanyarengwe n’abagenzi be muri za 80. Ngo amateka ntiyisubiramo ra! Akariro Habyarimana yaragakongeje, aragahembera. Muri 94 umuriro uba wabaye uruhimbi, uramutokombeza. Ibyakurikiyeho nawe urabizi. Kora uko ushoboye ako kariro gahemberwa na Kagame murebera kazime. Naho ubundi uko bizagenda ntimuzambaze. Gukomeza kwitwara nk’aho abanyarwanda turi uducurama tugomba gupfa nk’udushwiriri bikwiye gutera isoni ba mbere mwe twaragijwe. Roho Mutagatifu akomeze atugende imbere. Nusoma iki gitekerezo cyanjye, uzampe umugisha wa gishyumba.
Kuri Bientot TITIRIZA @71 (mardi, 22 novembre 2011 10:09)
Yewe hababaje ibyawe naho abandi bo bararengana…ukuntu warutagiye neza…koko ngo ibehembe by’inyana ntumenya iyo bikura byerekeza…none urarutanze ntubuze byose..mbega guhurungura…gusukiranya ibigambo ntacyo wumvamo…Gusa Uhoraho akubabarire ni nde se wakugize umucamanza w’amadini n’ibikorwa byabo…soma Zaburi ya 15(14) Yitwa ni nde unogeye Imana?
Uhoraho ni nde ukwiye kwinjira mu Ngoro yawe ngo ature ku musozi wawe mutagatifu? Ni umuntu utajorwa mu mibereho ye, agakurikiza ubutabera, kandi akavugisha ukuri ku mutima we.
Ni umuntu utabunza akarimi, ntagirire abandi abi,cyangwa ngo yihe gusebya mugenzi we.
Komeza n’umurongo wa 4 n’uwa 5 nurangiza urebe n’ibyo wanditse…wikwiha kugenzura ibikorwa by’abandi…TUZABAZWA URUKUNDO….IMPUHWE…UBUTABERA….IBINDI URIMO uvuga ni inzira kandi igikuru mu irushanwa si ikindi ni ukurasa intego iyo uyihushije barakuvudukana uyirashe…warasira hafi warasira kure…ngaho rero mashana urebe ko watsinda naho ubundi kakubayeho
Akandi kantu ese ufashe ibuye ukarishyira mu nyanja harya rihinduka ikinonko…Amazi ni ikimenyetso kandi ikimenyetso ntigisaba ubunini. Niba nta rukundo wifitemo nta mpuhwe nta butabera ntuzahinguka imbere y’UWITEKA….BAKWINIKA MU MAZI,,,BAYAGUSIGA CG BAKAGUSUKAHO DUKE…WASOMA BIBILIYA UKANAYIFATA MU MUTWE YOSE…UHORAHO NATAGUSANGANA IZO NGINGO 3 AZAKUBWIRA KO ATAKUZI…SOMA MATAYO 7,21-23
Impinja se si abana b’Imana ndakubona uri muri ba bagabo barya abana ngo ntabwo baramenya kubiruhira bajye barya ibijumba gusa…abagabo gito ninde Mubyeyi muzima wumva kuba ukubiri n’umwana bimunyuze umutima uretse ibirura by’ibihubuzi bivaga ngo …IBI BINTU BIRARYOSHYE NTAWAHAHO N’UMWANA…nyamara umubyeyi wizihiwe n’izina nta kindi kimuranga anyurwa no guhera ku mwana yakwijuta umunezero we ukaba uwo…none HINDUKA UTAVAHO RUKWIBA UKABA URUTANZE BYIMAZEYO
BIENTOT TITIRIZA (mardi, 22 novembre 2011 07:20)
NINDE URI INYUMA Y ITANGWA RY UDUKINGIRIZO MU MASHULI? NINDE URI INYUMA YA 50/50 HAGATI Y UMUGABO N UMUGORE WE? REKA MBAMENERE IBANGA . UBUTEGETSI BW ISI BWOSE BURI MUNSI Y AMATEGEKO Y UMWUKA MUBI WA ANTI-KRISTO. UWO MWUKA URI GUKORERA MU KINTU CYOSE KITWA GLOBAL . GLOBAL PROJECTS, GLOBAL VISION, GLOBAL…ETC. ISI YOSE IGOMBA KUBA IMWE. UMUCO UMWE, HANO TURI BYAMAZE KUGERWAHO, UBUSAMBANYI SI ICYAHA, GUKURAMO INDA BIREMEWE, GUSHYINGIRA ABAHUJE IBITSINA BYAREMEJWE, KANDI BUHORO BUHORO BIGOMBA KWINJIZWA NO MUBIHUGU BIKIRI MU NZIRA Y AMAJYAMBERE. TUBYANZE NTAMFASHANYO..(ABANYETASORONIKA 2:9-12) KUKO ISI YANZE UKURI KW IJAMBO RY IMANA, UBUYOBE BWARASUTSWE. AGAHENGE GAHARI NI UKO ABUBAHA IMANA BAKIRI MWISI. IMPANDA NIYAVUGA ITORERO RIVUYE MWISI, (ABANYETASORONIKA 4:16-18. IBYO MUTINYA BIZABASHYIRWA KUMUGARAGARO KANDI KUNGUFU KUKO UBUNTU BW IMANA BUZABA BUVUYE MW ISI.SIDA YO YAHANUWE KERA IMYAKA 4000 IRASHIZE IMANA IHISHUYE SIDA ( IMIGANI 5:1-13) SIDA IRI KU MURONGO WA 11. MUSENYERI, PADIRI, PASITORO NAWE SHEHE MWIGISHE ABANTU KUVA MUBYAHA, IMBARAGA ZO KUNESHA ZIVA MU MARASO YA YEZU KRISTO GUSA (IBYAKOZWE N INTUMWA 4:11-12)UMVA UKURI NIKO KWABUZE MUBIGISHA BA NONE , MUVUGE UKURI KWA BIBLIA. HARIHO IMANA IMWE N UMUHUZA WAYO N ABANTU UMWE-YEZU KRISTU (YOHANA 3:16). NTA NZIRA MU BAZIMU , MU BATAGATIFU, NTAYO MURI MARIYA NTAYO MURI MUHAMADI.NYUMA Y URUPFU HARI IJURU CYANGWA UMURIRO NTA PURIGATORI Y IBYAHA BIKE BIBILIA IVUGA. RWOSE IZO MISA N AMASAKARAMENTU YABAPFUYE NI UGUTEREKERA ABAZIMU. BIBLIA ITI UMUNTU AGENEWE GUPFA RIMWE NYUMA HAKAZA URUBANZA(ABANYAHEBURAYI 9:27). NTA MASENGESHO YO GUSABIRA ABAPFUYE KUKO IMBABAZI Z IMANA ZIRI KU BAZIMA AHO YEZU YABAMBWE. MWIGISHE ABANTU NIBEMERA BAKIHANA MUBABATIZE MU MAZI MENSHH NKUKO BIBLIA-NTAGATIFU MUBUSOBANURO(ABANYAROMA 6. HAVUGA NGO KUBATIZWA NI UKWINIKWA..SI UGUSUKA UTUZI KU MUBIRI. HABATIZWA UWIGISHIJWE AKEMERA NOT IMPINJA. MWIBESHYA ABANTU NGO BAHAWE ROHO MUTAKATIFU MUGUKOMEZWA. MUZI ROHO W IMANA UWARIWE NUKO AMANUKIRA KU MUNTU! REKA MBE MBARETSE .
Akabayi (mardi, 22 novembre 2011 00:58)
Banza uhane abahemukira abana n’abakuru: uwo wasimbuye wafashe utwana afashijwe na econome we, bakavanishamo inda,curé wa Kabgayi na bagenzi be bafungishije abavandimwe babo b’apadiri ku busa. Ni ugukubura imbere y’umulyango mbere yo kurwanya amabwiriza ya Leta
UKURI KUBISI (mardi, 22 novembre 2011 00:42)
Ngo CYOMORO IVAN umuhungu wa Paul KAGOME yataye ishuli yigagamo rya Gisilikare muli USA, ngo ubu arabarizwa muli HARVARD UNIVERSITY nayo yo muli USA !!!!!!!!!!
Kwiga byaramunaniye ararijugunya nkuko ise ryamunaniye akajya kwicururiza ebimineka(amagi) n’inkaranka akaba azarinda ahambwa ari Seniya four(4) !!! Nta gitangaza rero njye mbibonamo kuko génétiquement, IQ ya CYOMORO idashobora gusumba iya se na nyina !!!!! Nonese ari Janet cg Paul IQ yabo ntituyizi ko ari very very low !!!! Turiya dutwe twabo mbona nta bwenge bushobora kurangwamo kuko n’ ubwonko bwabo ari buto cyane(proportionnellement ya turiya dutwe !!) !!!!!
Njye mbabwire ko n’iriya HARVARD UNIVERSITY atazigera ayitsinda ararushywa n’ubusa peee!!! Ntiwaba unaniwe n’igisilikare ngo uzatsinde iriya UNIVERSITY niyiziye!!!!
Aha munyummve neza simvuze ngo ntiyige,ikibazo gihari, ni uko ise KAGAME atamwishyurira mu mutungo webwite ahubwo akaba ari imisoro y’ abanyarwanda ikomeje kuhatikiriraaaaa!!! Nyamara ngo mwene NGOFERO we na ka Internat kajyaga kamufasha (mu kurya n’ icumbi) bagakuyeho !!!!
This world is really unfair !!!!
Mayira (lundi, 21 novembre 2011 21:18)
Nyiricyubahiro Mushumba mwiza,
Maze gusoma iyi nyandiko nsanze ibyo mwavuze ari ukuli. Twese twumvise inyigisho zanyu ntacyatubuza kurera abana bacu neza bityo bagakurana uburere buzima. Nyamara Mgr, hari ikindi jyewe mbona. Condomes ubanza ari no kuzivuga gusa. Kuba ihari no kuba yakoreshwa ni ibintu bibili bitandukanye. Hari uwanditse hano ko « ntawe uryana bombo isashi cg ngo ntawe urya bombo atayitonoye », iyo niyo yari imvugo condomes zicyaduka i Rwanda. Ahubwo Nyiricyubahiro Mgr murakaze umurego musabire abatazakulikiza inyigisho zanyu nabura bazabone intege zituma bakoresha kaliya gakingilizo.
Monsigneur ikindi nababwira ni uko mwagira icyo mukora. Dore nasomye ko amashuli ya Leta atazongera gucumbikira abana bayigamo, none nimubonereho mwongere umubare wa za SOMINALI nandi mashuli agengwa na KILIZIYA bityo muzayobokwa na benshi.Icyo gihe muzashobora guha Abanyarwanda n’Abanyarwandakazi benshi uburere n’ubumenyi uko mubyifuza. Byaragaragaye ko abo mwareze (abo murera) biranga, niyo hari utaye umurongo hari icyo asigarana. Urugero ni aba bashinze runo rubuga. Monseigneur, ndagirango mbabaregere, si abantu. Bajya banyuza ubutumwa kirimbuzi kuri runo rubuga rwabo, ubutumwa butagira aho buhuriye n’imilimo basezeraniye imbere yanyu n’imbere y’Imana. Nyamara nkuko nabivuze,uwo mwareze ntabura akamuranga, kuri runo rubuga rwabo ntawe baheza. Ari uwakira ubwo butumwa bwabo kirimbuzi baramwakira kimwe nuko badaheza ubwamagana. Muri make ntawe baheza dore nkubu najye niho mba nyujije ubutumwa nshaka kubagezaho, Monseigneur.
Muragahorana inkoni y’ubushumba!
Padiri wa diyoseze Kabgayi (lundi, 21 novembre 2011 21:12)
Yewe burya mumenye ko Imana ni nkuru. Mwitonde wabona Musenyeri yari amaze igihe mu mwihere asaba Nyagasani kumukomeza akaba yahisemo gufata icyemezo cyo kugarukira Imana n’abayo nk’uko yari yarabirahiriye. Reka tuzarebe wasanga abaye aka Sawuli.
None ko mperuka atumirwa mu badusobanurira ububi bw’uru rubuga akaba atangiye kurunyuzaho inyandiko ze. Mwihangane araje!!!
mameya (lundi, 21 novembre 2011 21:11)
Kuba nyampinga si uburaya nk’uko bamwe babivuga
Muraho banditsi b’Ikinyamakuru Izuba Rirashe? Mbandikiye ngirango mare amatsiko bamwe usanga bavugaga ko abakobwa bitabira amarushanwa ya ba nyampinga ari indaya.
Mu bindi bihugu duhereye ku bihana imbibi n’u Rwanda kuba nyampinga (Miss) ni ishema, ariko mu Rwanda si ko ababyeyi bamwe babifata kuko usanga bavuga ko badashobora kwemera ko abana babo bitabira ayo marushanwa. Ibyo bituma nibaza niba bamwe mu bakobwa usanga batega abagabo ku mihanda ya Kigali mu ijoro aba ari ba nyampinga. Ubusanzwe kuba nyampinga ni impano nk’izindi kandi ishobora gutunga nyirayo mu gihe abyitwayemo neza, ariko iyo abyitywayemo nabi yitwaje icyo kintu bishobora kumugiraho ingaruka itari nziza.
Icyo nsaba abantu ni ukumenya ko kuba nyampinga atari ukuba ufite uburanga gusa ahubwo ari ukuba ufite ubwenge ku ruta uko wagira uburanga, ariko mu mutwe nta kigenda.
Umwari Pélagie
Akarere ka Ruhango
Simaragidi: indyarya mbi (lundi, 21 novembre 2011 21:10)
Kabgayi: Ihuriro ry’urubyiruko, rizarufasha gushaka ibisubizo by’ibibazo birwugarije
Msg Smaragde Mbonyintege afungura ku mugaragaro forum y’urubyiruko (Ifoto/D. Sabiiti)
Gaspard Gasarasi
Ku wa 17 Ugushyingo 2011, Musenyeri Smaragde Mbonyintege uyobora Diyoseze Gatolika ya Kabgayi , yafunguye ku mugaragaro forumu y’urubyiruko rusaga 1.600 rwaturutse mu bihugu bitandukanye nk’u Rwanda, Burundi, Repubulika iharahira Demokrasi ya Congo na Kenya, asaba urwo rubyiruko kwirinda Sida bakoresheje ubudahemuka.
Nk’uko asanzwe abisaba urubyiruko, Msg Smaragde yagarutse ku budahemuka no kudacana inyuma ku bashakanye kuko ngo ari byo buryo bwizewe bwatuma urubyiruko rurushaho gukumira icyorezo cya Sida ndetse n’inda zidakenewe.
Yavuze ko kwifata ari bumwe mu buryo bwizewe bwo kwirinda Sida kiriziya ibona, kandi ko urubyiruko rukwiye kubyumva no kubiganiraho dore ko byarufasha mu buzima bwabo bwa buri mu nsi, aha Padiri Charles Hakorimana, yavuze ko guhuriza hamwe urubyiruko birufasha
Sandrine Mukeshimana, waturutse mu Burundi nawe akaba yaratangaje ko gukurikiza ihame ry’ubukirisitu ari ngombwa mu gushaka ibibazo byugarije urubyiruko, cyane cyane ikibazo cy’icyorezo cya Sida, aha we na bagenzi be bakaba bariyemeje gukurikiza inama bagirwa ngo barusheho kwirinda no kurinda abandi.
Ends
dudu (lundi, 21 novembre 2011 20:45)
musenyeri we banza uhere kubapadiri bawe birirwa barongora bamwe bakaba barashatse babana n,abagore babo kdi mubyunva murebera banza ubahane ,ubagire inama hanyuma ubone no guosora abandi.nge nzi umupadiri wawe washatse abagore akaba yirirwa abarongora uko yiboneye ntacyo yikanga yarangiza akajya gusoma misa.shaaaa umunsi wigisambo ni 40 tuzashyira tubatamaze
philosophe (lundi, 21 novembre 2011 20:20)
Urakoze nyakubahwa Musenyeri, kwongera kwibutsa ibi biranga umuco nyarwanda,ndetse no kwihanangiriza ikintu cyose yiwutesha agacira, ndagushima kubwumwihariko kuba wabwiye Thomas na Frotonatus, kubikorwa byabo bakoze byo gutera abana amada, kubwaye ngirango iyo uza kuba umucamanza baba bafunze,icyo gitekerezo tuzakigufashamo kandi bazatabwa muri yombi.
Ntugasekwe (lundi, 21 novembre 2011 19:55)
Sinzi uwise umwana we ngo ni Bararutanze, uruzi yiba musenyeri yabanjye guhera kubihaye Imana nkawe nako Ibihaye Shitani. bahangara gufata utwana bakadusambanya kungufu.none rero Mbonyintege, uzabanze uhere muri bene wanyu basambanya utwana. nubamara kubakosora uzabone gukosora abandi basanzwe. ijya kurisha ihera kurugo.


text:
Ku mukristo, gusenga ni kimwe no guhumeka; biramworohera cyane, ikimugora ni ukutabikora. Dusengera ibintu byinshi cyane. Ubundi ariko gusenga ni uburyo bwo gukorera Imana (Luka 2:36-38) no kuyubaha. Turasenga kuko Imana yabidutegetse (Abafilipi 4:6-7). Gusenga tubirebera kuri Kristo ubwe ndetse n’itorero ryo mu ikubitiro (Mark 1:35; Acts 1:14; 2:42; 3:1; 4:23-31; 6:4; 13:1-3). Niba Yesu yarabonaga ari ngombwa gusenga, natwe tugomba kubyubaha. Niba yaragombaga gusenga ngo ntave mu bushake bwa Se, twebweho ntitwarushaho?
Indi mpamvu yo gusenga ni uko Imana yashyizeho isengesho nk’umuyoboro idutababariramo mu bintu bitandukanye. Dusenga mbere yo gufata ibyemezo bitandukanye (Luka 6:12-13); turwana n’imbaraga z’abadayimoni (Matayo 17:14-21); dusaba abandi basaruzi benshi mu murima wa Data (Luka 10:2); dusaba imbaraga zo kutagwa mu bigeragezo (Matayo 26:41); no kubona umugisha wo gukomeza abandi mu Mwuka (Abefeso 6:18-19).
Twegera Imana dufite ibyo dusaba runaka, kandi Imana idusezeranya ko amasengesho yacu yose atari impfabusa, nubwo tutahabwa ibyo twasabye (Matayo 6:6, Abaroma 8:26-27). Yadusezeranyije ko nidusaba ibiri mu bushake bwayo izabiduha (1 Yohana 5:14-15). Akenshi ariko hari ubwo itinda gusubiza, ku bw’inyungu zacu n’ubushishozi bwayo. Iyo bigenze gutya (tutabonye ibyo twasabye), tugomba gukomeza kuyinginga (Matayo 7:7, Luka 18:1-8). Isengesho si uburyo bwo gusunika Imana ngo ikore ubushake bwacu ku isi, ahubwo ni ukuyisaba gukora ubushake bwayo ku isi. Ubushishozi n’ubwenge by’Imana bisumbye cyane ibyacu.
Iyo tutazi ubushake bw’Imana ku kintu runaka, dusengera dusaba guhishurirwa ubwo bushake. Iyo wa mugirikizazi wari ufite umukobwa watewe n’abadoyimoni ataza gusaba Kristo, ntabwo umukobwa we aba yarakize (Mariko 7:26-30). Iyo ya mpumyi y’i Yeriko itaza guhamagara Kristo, yari kuguma ari impumyi (Luka 18:35-43). Imana itubwira ko akenshi tuyiburana ibyo dukeneye kuko tutabisaba (Yakobo 4:2). Muri make, gusenga ni kimwe no kubwiriza abandi: tumenya utwumva iyo dutangiye kubuvuga. Ni muri ubwo buryo tudashobora kubona ibisubizo tutasabye (gusenga).
Kudasenga bigaragaraza kutizera no kutiringira ibyo ijambo ry’Imana rivuga. Gusenga ni ikimenyetso cyo kwizera Imana, ko tudashidikanya ko izakora ibyo yasezeranyije mu ijambo ryayo, ikaduha umugisha urenze uwo twasabye cyangwa twari dutegereje (Abefeso 3:20). Gusenga kandi ni uburyo bwo gusaba ko Imana ikora mu buzima bw’abandi. Kuko ari uburyo ‘twicomeka’ mu mbaraga z’Imana, ni uburyo bwo kunesha Satani n’ingabo ze, tutabasha guhangara ku bwacu.
Ku bw’ibyo, tujye duhora imbere y’intebe y’Imana, kuko dufite umutambyi mukuru mu ijuru wumva kandi uzi neza ibyo ducamo (Abaheburayo 4:15-16). Dufite isezerano rye ko isengesho ry’umukiranutsi rifite imbaraga nyinshi (Yakobo 5:16-18).
Imana ikomeze yiheje icyubahiro mu buzima bwacu ubwo dukomeza kuyegera dusengana ukwizera.
Ku mukristo, gusenga ni kimwe no guhumeka; biramworohera cyane, ikimugora ni ukutabikora. Dusengera ibintu byinshi cyane. Ubundi ariko gusenga ni uburyo bwo gukorera Imana (Luka 2:36-38) no kuyubaha. Turasenga kuko Imana yabidutegetse (Abafilipi 4:6-7). Gusenga tubirebera kuri Kristo ubwe ndetse n’itorero ryo mu ikubitiro (Mark 1:35; Acts 1:14; 2:42; 3:1; 4:23-31; 6:4; 13:1-3). Niba Yesu yarabonaga ari ngombwa gusenga, natwe tugomba kubyubaha. Niba yaragombaga gusenga ngo ntave mu bushake bwa Se, twebweho ntitwarushaho?


text:
Uko Karangwa Rwibutso yinjiye mu muhamagaro w’indirimbo zihimbza Imana- Video
Yanditswe na: Ubwanditsi2020-12-22 03:35:06
Karangwa Rwibutso Emmanuel ukora umurimo w’ivugabutumwa mu buryo bw’indirimbo, ni umuramyi, umwanditsi, umuririmbyi n’umuhanzi w’indirimbo zihimbaza Imana. Yamenyekanye mu ndirimbo ’ Igihe uzazira’, ‘Mpa byose’ na ’Wambare’.
Emma nk’izina akoresha mu buhanzi ni umusore, umukristo mu itorero rya ADEPR ubarizwa ku mudugudu wa Nyarugenge ariko akaba anakora umurimo w’ivugabutumwa mu ihuriro ry’abanyeshuri b’abapantikote (CEP) muri UR Nyarugenge.
Uyu muhanzi avuga ko umuhamagaro wo gukora ivugabutumwa mu buryo bw’indirimbo waje ubwo yari ageze mu mwaka wa gatanu w’amashuri yisumbuye, nyuma yo kwakirira agakiza ku ishuri muri 2010 ariko akaba yari atari yabyumva neza, ariko avuga ko yasobanukiwe agakiza byimbitse muri 2012. Kugira ibyo umuntu areka, agasingira ibyo Kristo amuteguriye akamwakira nk’Umwami n’Umukiza w’ubugingo bwe kuri Rwibutso niko gakiza.
Asobanura iyi ndirimbo n’ubutumwa buyigize muri aya magambo agira ati” Ni kwa kundi umuntu aba akijijwe, asanzwe ari umuntu ukomeye mu gakiza ariko igihe kimwe akaba yasitara ku kantu gatoya kandi yari umuntu ufatwaho ikitegererezo. Igaragaza ko nta muntu ukwiye kuvuga ko ari umuhanga muri uru rugendo. Hanyuma dusoza tuvuga ngo ‘Imbaraga tuzambarira mu gusenga, Kristo yababarira uwacitse intege akamwambika imbaraga agasubira mu rugendo”.
Rwibutso ahamya ko ivugabutumwa riciye mu ndirimbo, iyo nta gusenga ridashoboka
Uku niko yasubije abajijwe niba ibyo gusengera impano yo kuririmba bikwiye kwitabwaho n’abakoresha iyo mpano, ati” Ibintu byo kuririmba ahubwo nibwo umuntu yagakwiye gusenga cyane, kuko umuntu uturwanya ari we Satani niwe muririmbi wambere n’ubu sinzi niba harabonetse umusimbura, ariko Satani niwe wari umuririmbyi wambere mu ijuru.
Emma Rwibutso avuga ko ibintu byose umuntu yakubaka bitubakiwe kuri Yesu Kristo ari ubusa. Ni ibikubiye mu ndirimbo ye itarasohoka yahimbishije amagambo ari mu mugani Yesu yaciye avuga ku munyabwenge wubatse inzu ye ku rutare, n’umupfapfa wayubatse ku musenyi. Matayo 7:24-28.
Uyu muhanzi intumbero ye ni ukwamamaza ubutumwa bwiza bwa Yesu mu mahanga yose, dore ko no mu zindi ndimi ateganya kuzaziririmbamo. Arasaba abantu bose bashyigikira ivugabutumwa ryiza rya Yesu kumusengera we na bagenzi be, kandi aho bishoboka bakabashyigikira no mu buryo bufatika. Indirimbo n’ibikorwa by’uyu muhanzi biboneka ku rubuga rwe rwa YouTube ‘Rwibutso Emma’


text:
Barasabwa kudahishira ihohoterwa rikorerwa abangavu
Hari abatekereza ko guhishira ihohoterwa ryakorewe abangavu, bikozwe n’abangavu ubwabo cyangwa abandi bantu, biri mu bituma umubare w’abangavu babyara ukomeza kwiyongera, aho kugabanuka.
Ni na yo mpamvu mu bukangurambaga bw’iminsi 16 yo kurwanya ihohoterwa rishingiye ku gitsina mu Karere ka Huye, hibanzwe ku gushishikariza abantu bose kudaceceka igihe babonye ugirira nabi umwangavu. Bwari bushingiye ku ntego igira iti “Twiceceka”.
Antoinette Uwimana, umuyobozi w’Umuryango Women for Women, avuga ko bicaye bakibaza impamvu ihohoterwa ry’abana ridacika, baza gusanga ari ukubera ko rihishirwa.
Ati “Ihohoterwa rikorerwa mu ngo, abari mu ngo ntibarivuge. Noneho n’ihohoterwa rikorerwa abana rigakorwa n’ababegereye, imiryango igaceceka.”
Abangavu na bo bakunze guhishira ababahohoteye bakabatera inda, kuko baba babasezeranyije kuzabafasha kurera abana, bakibuka kubivuga ari uko babona batangiye kwica amasezerano, nta n’ibimenyetso bapfa kubona.
Uretse ko ngo hari n’abo byagaragaye ko bagerageza kugaragaza ababahohoteye, bagacibwa intege na serivise bahawe n’ababakiriye.
Uwimana ati “Hari ubwo mu nzego z’ibanze bahishira abakoze ibyaha, ariko no muri serivisi zitanga ubutabera kimwe no muri Isange One Stop Center, hari igihe batabakira neza. Ubwo nk’uwo ufite ikibazo, igihe yabashije kubona itike imujyanayo bimugoye, ahita acika intege.”
Kubera ko kwirinda biruta kwivuza, Jackline Kamanzi ukuriye Inama y’Igihugu y’Abagore mu Rwanda, asaba abantu bose kutarebera abahohotera abana, cyane ko akenshi abatwita baba bagiye bashukwa buke buke, hari ababireba ariko ntibagire icyo bakora.
Ati “Ibibera mu miryango yacu biratureba twese, kabone n’ubwo byaba bibera mu baturanyi. Kugira ngo tugire amahoro, tugire cya gihugu twifuza kandi giteye imbere, bizahera mu muryango.”
Yungamo ati “Rero turasaba abantu bose kumva ko ikibazo kiri kuri mugenzi wawe, uko utifuza ko kiba ku mwana wawe, uko utifuza ko kiba ku nshuti yawe cyangwa ku muvandimwe, n’iyo wakibona ku munyarwanda wa kure, jya ugerageza ukigire icyawe. Icyo ushobora gukora, ugikore.”
Ikindi Kamanzi atekereza cyagira umumaro mu guca ihohoterwa rikorerwa abangavu, ni uko n’abagabo bajya bitabira ubukangurambaga burirwanya, kuko usanga ahanini bwitabirwa n’abagore, nyamara abagabo ari bo bahohotera abangavu, bakabatera inda.
Ibitekerezo ( 2 )
Statistics zerekana ko ku isi hose,Abangavu bagera kuli 20 millions babyara buri mwaka.Ahanini biterwa n’ubukene,ubujiji cyangwa gushaka kwishimisha.Ubusambanyi bureze cyane.Mu bihugu nka Brazil na Costa Rica,hamwe n’ibihugu byinshi by’i Burayi,Abangavu barabyara cyane.Muli ibyo bihugu,abana bavuka ku babyeyi batashakanye byemewe n’amategeko (bastards/ibinyendaro),barenga 70% by’abana bose bavuka.Biteye ubwoba.Nyamara kera abakobwa hafi ya bose barongorwaga ari amasugi (vierges).Umuti rukumbi w’iki kibazo,kimwe n’ibindi bibazo byose biri mu isi,nta wundi uretse ko ku munsi wa nyuma Imana izakura mu isi abantu bose bakora ibyo itubuza,igasigaza abayumvira gusa nkuko bible ivuga ahantu henshi.Kubera ko abantu bananiye Imana.
Hari ababigira iturufu bashaka amafaranga Reta nishyiremo ubushishozi


text:
Emojis n’ibisobanuro byazo (Igice cya I)
Imbuga nkoranyambaga zitandukanye zigira utumenyetso (EMOJIS) dukoreshwa mu guhererekanya ubutumwa mu rwego rwo kwirinda kwandika amagambo menshi, kandi ubutumwa bukumvikana kurushaho, cyane cyane ubushingiye ku byiyumviro mbamutima.
By’umwihariko dufashe urugero rw’urubuga rwa WhatsApp, dusangamo emojis nyinshi cyane zifashishwa mu kugaragaza imbamutima z’uwandika n’uwakira ubutumwa, ariko se tuzikoresha tuzi neza ibisobanuro byazo?
Reka turebere hamwe zimwe muri zo n’ibisobanuro byazo:
Aka kamenyetso gakoreshwa igihe umuntu ashaka kwerekana ko ashimishijwe n’igikorwa kibaye cyangwa kigiye kuba (haraza gushya/hahiye), cyangwa se kwerekana ko wishimiye umuntu runaka bitewe n’uko agaragara cyangwa ibikorwa bye.
Natebyaga, nikiniraga, sinari nkomeje.
Gushiguka, gukuka umutima kubera ibibaye (ibyago/urupfu)
Ngize isoni z’ibyo mbonye, sinshobora gukomeza kubireba.
Ngize isoni z’ibyo mvuze cyangwa nanditse.
Sinemera ibyo numvise, sinshaka no kubyumva.
Ibyo uvuze (wanditse) ntacyo bimbwiye, nta n’icyo byampinduraho.
Ndi mu byishimo, ndashaka kujya kubyina nkanezerwa.
Hagarara! Rekera aho! Ntugire icyo urenzaho! Mu yandi magambo ni STOP! Iki kiganza hari abagikoresha mu butumwa bwo gusuhuzanya ariko si byo.
Iki kiganza ni cyo cyagenewe gukoreshwa mu mwanya w’ubutumwa bwo gusuhuzanya.
Simbizi pe! Sinzi uko nabisobanura.
Ni uko bimeze, wabyemera utabyemera nta kindi nabikoraho.
Mbuze icyo mvuga, ndaruciye ndarumira (ururimi)
Ibi birenze ukwemera, ndapfuye!
Icyo wakenera cyose nakikubonera.
Amerwe aranyishe (ndashaka kurya), cyangwa se ndakwifuza (umugore/umugabo). Ishobora no gukoreshwa n’umuntu werekana ko yasagutswe n’inzoga (gusinda).
Biracyaza…


text:
SHANGA, NI GUTE UMUKOBWA YAKORESHA RIMWE GUSA KIRIYA KININI k’INGOBOKA KIBUZA GUSAMA?
Nshuti yange, reka mbanze mbwire ba Ni Nyampinga batari bazi iki kinini, ko koko, hari ibinini bibuza gusama, umukobwa cyangwa umugore ashobora kunywa yitabara, igihe yakoze imibonano mpuzabitsina idakingiye kandi atabishaka, cyangwa se igihe yari yikingiye ariko hakagira impamvu ituma akeka ko ashobora gusama kandi atari yabiteganyije. Urugero ni uko ashobora kuba yakoreshaga agakingirizo, ariko mu buryo butunguranye kagacika. Muri iki gihe, ufata ibyo binini bibuza gusama. Kandi uko ubinywa vuba, ni na ko amahirwe y’uko biza kukugirira akamaro yiyongera. Kuko iyo ubinyweye warangije gusama, ntacyo bikumarira. Ntibikuramo inda.
Wibazaga rero uko umukobwa abikoresha. Ibi binini ubigura muri farumasi, cyangwa ukabihabwa na muganga, cyangwa se ukabikura ku kigo nderabuzima. Ubiguhaye muri aba mvuze, akubwira uko ubikoresha bitewe n’ubwoko bw’ibyo baguhaye, kuko bibamo amoko menshi. Wanamubaza uko ugomba kubinywa niba abiguhaye ntahite agusobanurira. Ni ngombwa cyane gukurikiza amabwiriza.
Gusa, zirikana ko iyo ukoresheje ibi binini wirinda inda utateganyije, ariko ntabwo uba wirinze indwara zandurira mu mibonano mpuzabitsina, zirimo na Sida. Ikindi kandi, ubikoresha witabara, ntabwo ari ibyo gukoresha buri gihe. Kuko hari ibindi byabugenewe.


text:
Waba ukunda isukali bikabije? Niba igisubizo ari yego, ntabwo uri wenyine. Abatunganya ibiribwa bongeramo byibuze…
Philemon kwizera, RN
-
-
Intoryi ni ubwoko bw’imboga bumaze igihe kitari giko zihingwa ndetse zikanaribwa henshi hatandukanye kw’isi aho…
-
KUBUNGABUNGA IBIROINDWARA Z'UMUTIMA
AKAMARO KO KWIYIRIZA UBUSA K’UBUZIMA MURWEGO RWO KWIRINDA INDWARA
Ushobora kwibaza nibiki biba mumubiri mugihe umuntu yiyirije (kudafata amafunguro)? Ese umubiri wirwanaho gute? Ese…
-
Umubyibuho ukabije ufitanye isano n’izindi ndwara zitandura gahoro gahoro uko ukomeza kubana nawo, abantu baratandukanye…
-
NUTRITION THERAPY
AKAMARO K’URUGINGO RW’ IMPYIKO: IBIRIBWA WAKWIRINDA MUGIHE UFITE UBURWAYI BW’IMPYIKO
Indwara y’impyiko n’ikibazo gikomeye kandi gihangayikishije umuryango ni si muri rusange, aho 10% mubatuye kw’isi…
-
Umwana utangiye gufata imfashabere, n’ibyiza kumuha ibiribwa by’amoko atandukanye kugirango agire ubuzima bwiza kandi akure…
-
Umwana akenera indyo ihagije kandi yuzuye kugirango abashe kubona imbaraga zo gukura, gukina no kwiga.…
-
IMIRIRE N'INDWARAKUBUNGABUNGA IBIRO
IMYITWARIRE ITERA KUGIRA UMUBYIBUHO UKABIJE: IBYO WIBAZA KU MUBYIBUHO UKABIJE
Umubare wabafite umubyibuho ukabije wiyongera buri munsi, ubu imfu miliyoni 3.4 kw’isi zimaze kuba zitewe…
-
Hari abavuga batari bacye ko kunywa amazi uri kurya bituma acid y’igifu icika intege bikananiza umubiri gukora igogora neza.
-
IMIRIRE N'INDWARAKUBUNGABUNGA IBIROINDWARA Z'UMUTIMA
IBIRIBWA 10 BIKIZE KURI POROTEYINE (IBYUBAKA UMUBIRI)
Poroteyine (Ibyubaka umubiri) tuzisanga cyane mu bice bibiri byibiribwa bikurikira:
Ibiribwa bifite poroteyine bituruka ku matungo ( amata, amagi,inyama nibindi )
Ibiribwa bifite poroteyine bituruka ku bimera (ibihunnyo,ubunyobwa, ibinyamisogwe…)


text:
YEREMIYA 33.3
Ijambo ry’Uwiteka ryaje kuri Yeremiya ubwa kabiri, agikingiraniwe mu gikari cy’inzu y’imbohe riti:"Ntabaza ndagutabara,nkwereke ibikomeye biruhije utamenya’’
Biragukwiriyeb ko umenya ko gusenga ari itegeko ry’Imana;amasengesho menshi, ni ya yandi usenga ubudasiba: mu masengesho havamo ibisubizo, ariko ni na yo arinda ibisubizo;
Yesu yategetse abigishwa be, gusenga kugira ngo batajya mu moshya(Luka 22.40), Intumwa Pawulo na yo yungamo iti “Musenge ubudasiba!"(1Abatesalonike 5:17).
Uwaje gusenga aba afite icyamuzanye, naho uwaje guterana gusa, aba yaje kuko yabuze ahandi ajya cyangwa akabikorera akamenyero, cyangwa ubunyedini;
Ikindi ni uko uwaje gusenga ataba azanywe no kureba umuntu runaka, ahubwo aba azanywe no kwivomera ndetse no gufasha abandi;
Dore ibice bitatu(3), bidakwiye kubura mu isengesho.
1. Kuramya Imana: Isengesho ryiza ni iribanza kuvuga Imana, uyirata, uvuga ubwiza n’imbaraga byayo; iki gice kivuga gusa ku Mana;Kandi burya uko uvuga Imana ni ko ikubera
2. Kwisuzuma,ukihana;
3. Gusaba cyangwa gutabaza: aha ni ho utangira kubwira Imana ibyawe byose.
Dore inzitizi ugomba kubanza gukuraho mbere yo gusenga:
Gusaba nabi, nkuko ijambo ry’Imana, rivuga ko dusaba nabi, ntiduhabwe kuko dusaba dushaka kubyayisha irari ryacu ribi(Yakobo 4.3);
Gusengana icyaha (Yesaya 59.2);
Kwimika ibigirwamana (Ezekiyeli 14.3); ugasenga, ukanaraguza;
Kutizera, ugasengana imitima ibiri (Yakobo 1.4-7);Ugomba gusenga udashidikanya ku mbaraga z’Imana.
Kutababarira (Matayo 5.6);
Ubwumvikane buke hagati y’abashakanye;
Muri ririya jambo, Yeremiya yageze mu ngorane, arituriza, maze Imana ibibonye iramusanga imusaba kuyitabaza. Nawe ntugasenge hanyuma ngo ugere aho wituriza, wibwira ngo Imana irabizi; uhubwo ujye uhora uyitabaza ushyizeho umwete ku manywa na nijoro (Yesaya 62.6);
Dore icyo amasengesho menshi azakumarira:
▪Azakwimura, agukure mu gihugu cy’ibidashoboka, agushyira mu cy’ibishoboka;
Bityo rero, injira mu bihe byo gusenga amasengesho y’uburyo bwose bwo gusenga, no kwinginga, ndetse no kuba maso, musabire abera bose (Abefeso6.18).
Maze ntegekera kwiyiriza ubusa aho ngaho kuri uwo mugezi Ahava, kugira ngo twicishe bugufi imbere y’Imana yacu, ngo tuyiyoboze inzira idutunganiye twebwe n’abana bacu bato n’ibintu byacu byose, kuko nagize isoni zo gusaba umwami umutwe w’ingabo z’abasirikare n’iz’abagendera ku mafarashi, ngo badutabare ku babisha bacu bari mu nzira, kuko twari twavuganye n’umwami tuti “Amaboko y’Imana yacu ari ku bayishaka bose ngo abagirire neza, ariko imbaraga zayo n’uburakari bwayo birwanye abayireka bose.” Nuko twiyiriza ubusa, dusaba Imana yacu tuyinginga yemera kutwumvira.
Maze ntegekera kwiyiriza ubusa aho ngaho kuri uwo mugezi Ahava, kugira ngo twicishe bugufi imbere y’Imana yacu, ngo tuyiyoboze inzira idutunganiye twebwe n’abana bacu bato n’ibintu byacu byose ... (EZIRA 8.21-23)
Dusenge, kuko burya hari igihe dusenga amasengesho adafite gahunda, atabasha kotsa igitutu abadayimoni (Mariko 9.29);
Ugomba kumenya ko iki kirere kirimo abadayimoni bashinzwe gutangira amasengesho asenganywe intege nke (Daniyeli 10.13);
Umenye kandi ko amasengesho asenganywe umwete azanira umuntu igikundiro ku Mana: burya icyo umuntu atindanye na cyo, asa na cyo (Kuva 34.29):
Iyo umuntu atindanye n’Imana asa na yo, kimwe n’uko iyo umuntu atindanye n’isi asa na yo (1Abakorinto15.33)
Burya amasengesho menshi yimura umuntu mu isi y’ahagaragara, akamutuza ahatagaragara; atuma utera isi umugongo (Zaburi 1.1);
Burya kandi ikintu kiranga ubucuti, ni uko abantu begendana bakanavugana kenshi(Imig 8.17-18); kwegera Imana kwa Mose byatumye ayibera umujyanama (Kuva 32.11);
Nanone Bibiliya itwereka ko Imana na yo igira amarangamutima, kuko ikunda abayikunda, kandi ikagira inkoramutima yumva vuba (Kuva 33.17);
Nuko rero nawe wishakire igikundiro ku Mana, kuko uyegera ntajya avogerwa n’ibibonetse byose, ahubwo agira amavuta muri we, umuriro w’Umwuka Wera ukamugurumanamo;
Ikindi ni uko amasengesho abikika, kuko mu ijuru haba inzabya z’izahabu zibikwamo imibavu ariyo masengesho y’abera (Ibyahishuwe5.8),ndetse azakugirira umumaro ukurikira:
Azakuzanira ububyutse, azongera ubucuti bwawe n’Imana, uzayatwerera abandi (Yakobo5.16),azarema ibitariho bibeho, ....
Nuko rero, wirinde umujura kuko amasengesho menshi ari ubutunzi butagira akagero: Satani yakoze ibihendo by’isi n’amaganya kugira ngo agukamuremo ibihe byo gusenga; wirinde umujura kuko atazanywa n’ikindi uretse kwiba, kwica ndetse no kurimbura (Yoh 10.10).
[email protected]


text:
Kuwa 31 Kanama 2019 mu karere ka Rubavu ku nkengero z’ikiyaga cya Kivu mu mahumbezi ateye ubwuzu ya El Classico Beach kuri Brasselie hazabera Festival y’imbaturamugabo yiswe “Gisenyi Summer Festival”
Iyi Festival igiye kuba Ku nshuro yayo yambere izaba irimo Abahanzi batandukanye nka Danny Nanone, The Same,Khalidy,Maylo umuraperi wahamije ibirindiro muri Musanze,UNIIK,Pacifica,Shafty,Ben Adolph,Holly Gigi,Bexx,Nandy,N TZIYO,OG Guys,Rich Doxx na El Kenedy.
S’abahanzi gusa bazataramira abakunzi ba Muzika kuko n’abahanga mu kuvangavanga imiziki ku buryo bugezweho bazaba babucyereye harimo Selecta Daddy umaze kubaka izina mur’uyu mwuga, DJ Arafat ndetse na Shamy Shift guhera isaa munani zuzuye bazaba bari gususurutsa abazitabira Gisenyi Summer Festival.
Umuyobozi mukuru wa MSMG Shamy Hategekimana yatangaje ko bafatanyije na El Classico bateguye iyi Festival mu rwego rwo gushyigikira Abahanzi bakorera Muzika mu Karere ka Rubavu no mu Ntara muri rusange
Yagize ati: “Impamvu twahisemo aba bahanzi b’iwacu n’ukubatera ingabo mu bitugu, kugira ngo tugere kure tugomba kubanza gukora cyane iwacu maze n’abahandi bakabona ko dukora kandi duhagaze neza, aya n’amahirwe twahaye abahanzi bacu kugira ngo biyereke abakunzi babo icyo dusaba abantu n’ukuzaza kudushyigikira” Shamy
Shamy akomeza avuga ko guhitamo gukorana n’abahanzi benshi bo muri Gisenyi ko mbere na mbere icyo bareba ar’uguteza imbere umuziki muri rusange ari nayo mpamvu batumiye n’abahanzi bi Musanze ndetse n’umuraperi Danny Nanone kugira ngo barusheho guhuza imbaraga no kumenyana bihagije.
Gisenyi Summer Festival 2019 iteganyijwe kuzaba tariki 31 Kanama 2019, ikazabera muri El Classico Beach benshi bazi nko kwa West aho kwinjira azaba ar’amafaranga igihumbi ukagihabwamo icyo kunywa cya mbere ibintu abenshi mu mujyi wa Gisenyi bahamije ko ar’ubusabane bateguriwe.


text:
Samputu yatangaje ko mu minsi ishize yabashije gukora injyana nshya yise Pygmy Jazz, ikaba igizwe n’uruhurirane rw’injyana y’Intwatwa na Jazz.
Samputu yavuze ko Album ye nshya yitwa “Only Love” ikaba izakorerwa mu Bwongereza ikazajya hanze mu mpera z’uyu mwaka wa 2015.
Mu Bwongereza ari naho Samputu ari gukorera umuziki muri iyi minsi, niho azashyirira album ye hanze, gusa ngo azanakora ibindi bitaramo muri Suwede n’ u Bubiligi.
Abajijwe ku cyatumye amara imyaka umunani yose adashyira hanze album nshya yasubije ko yabitewe n’indi mirimo yabangikanyaga n’ubuhanzi.
Yagize ati “…Kubera imirimo yo kuba ambasaderi w’amahoro, nagiye ngira ingendo nyinshi hirya no hino aho najyaga kwigisha, byasaga nk’ibimbuza umwanya wo kujya muri studio gukora izindi ndirimbo nshya. Cyakora byatumye nitonda nandika indirimbo nziza. Izo ngiye gukora kuri iyi album zizaryohera abantu.”
Samputu yavuze ko iyi Album izibanda ku rukundo Isi yose ikeneye ari nayo mpamvu yayise Only Love.
Yagize ati “Iyi album irimo ubutumwa bw’urukundo Isi ikeneye, niyo mpamvu nayise Only Love. Abantu bakeneye urukundo no kubana neza, Isi ikeneye amahoro, nka ambasaderi w’amahoro, ni undi musanzu nzaba ntanze ku batuye Isi. Kuba iri mu njyana ivanze bizatuma inabasha kugera hose ku Isi kuko hari benshi bazayiyumvamo.”
Samputu Jean Paul w’imyaka 53 y’amavuko, ni we muhanzi w’Umunyarwanda wenyine wabashije guhabwa igihembo mpuzamahanga cya KORA Awards. Kuva mu 2013 yerekeje mu Bwongereza ari naho ari gukorera umuziki we muri iyi minsi.


text:
Jenoside yakorewe Abatutsi mu 1994 yabaye Nyiransengimana Cristine afite imyaka itanu, avuka kuri ba nyakwigendera Kagabo Patrick na Mukandinda Speciose, yavukiye ahitwaga komine Mwendo (mu Birambo) hari muri Perefegitura ya Kibuye, ubu aba mu mujyi wa Korongi, ntarabona inzu yuzuye yo kubamo, agerageza kwirwanaho ngo abeho.
Uyu mukobwa utihanganira ibyamubayeho (rimwe na rimwe mu kiganiro n’umunyamakuru imvamutima zamurushaga intege akarira), yavukanaga n’abana batanu na we wa gatandatu. Se umubyara Kagabo ngo yari umukirisitu Gatolika uzwi na benshi aho yari atuye. Bose barishwe.
Jenoside itangiye, Kagabo yanze guhunga, Interahamwe ziramwica na ho umugore we Mukandinda yatemwe n’Interahamwe zimujugunya mu musarani, akirimo umwuka, ahamara iminsi bamuvanamo ariko nyuma aza gupfira kwa muganga, ni ibyo Christine yabwiwe. Yibuka ariko ko yabonye nyina bamutema ariko ntashiremo umwuka.
Christine Nyiransengimana yaje gusigara wenyine bitewe n’uko yanganaga muri Jenoside avuga ko hari byinshi atibuka kuko ngo abaturanyi ni bo bamubwira ibyabaye. Abavandimwe bo bose bagiye bamubwira uko bishwe bose bagashira.
We yarokotse ku buryo atazi neza gusa yibuka ko babagaho bihishahisha, ndetse avuga ko afite igisare cyo kutumva neza yatewe n’ibuye rinini ryamwituyeho bihishe mu mukoki mu gihe bahigwaga muri Jenoside.
Yaje kujyanwa mu kigo cy’imfubyi i Shyogwe mu Ntara y’Amajyepfo (Gitarama), nyuma muri 2002 hajyaho gahunda yo gusubiza abana b’imfubyi aho bakomoka, ni ko kujyanwa mu kigo cy’imfubyi i Nyamishaba (Kibuye).
Yarize arangiza amashuri yisumbuye ubwo ibigo by’impfubyi byafungwaga yajyanywe mu murenge w’iwabo wa Gashari kugira ngo ashakishe umuryango wamwakira.
Muri uwo murenge yabuze abantu bamwakira, ubuyobozi bw’Umurenge bumwohereza mu murenge wa Bwishyura (mu mujyi wa Karongi) aho yakuriye, hari muri 2008.
Yakomeje gushyira igitutu ku buyobozi bw’Umurenge wa Bwishyura ngo bumushakire aho aba, ariko bakamubwira ko ikibazo cye kizakemuka, agategereza.
Icyo gihe hari abana b’imfubyi bafite abantu bo muri Amerika babafasha barabashakiye inzu, i Karongi nibo yabanaga nabo ariko nyuma baza kujya muri Amerika abandi bashaka abagabo n’abagore, Nyiransengimana asigara wenyine nanone.
Yakomeje gusaba aho kuba, nyuma haza kubaho ibikorwa bya gisirikare byo kubakira abavuye ku rugerero, haza gusaguka inzu itari yuzuye basaba Umurenge ko washaka umuntu ukennye bakayimuha ni bwo bahisemo Nyiransengimana.
Iyo nzu yari itarashyirwaho inzugi, nta bwiherero nta n’igikoni ifite, gusa umwe muri ba bana bagiye muri Amerika yamwoherereje amafaranga Nyiransengimana ngo agure inzugi ebyiri urw’inyuma mu gikari n’urw’imbere.
Ubuyobozi avuga ko usibye kuba bwaramuhaye inzu nta kindi buramufasha mu kugirango inzu yuzure neza.
Uko abayeho
Hari abandi bana b’imfubyi bari bacumbikiwe mu nzu ya Caritas iri hafi y’Ikiyaga cya Kivu ku ihembe rya Bwishyura. Aha niho abana n’umwana w’umuhungu na we w’imfubyi kuko abandi bagiye kwiga.
Afite impungenge nyinshi z’aho azerekeza kuko iyi nzu babwiwe na Caritas ko bayikeneye, mu gihe iye atayijyamo itaruzura neza.
Ati “Ubuzima buracyakomeye nyuma y’iyi myaka kuko n’inkunga Umurenge wajyaga uduha yarahagaze.”
Ubu acuruza imyenda ku nguzanyo ya 40 000Rwf yahawe n’umwe mu nshuti ze, yabona inyungu akagerageza kumwishyura.
Avuga ko nta bushobozi afite bwo gusana inzu yahawe ariko agikomeje gusaba ko yafashwa kuzurizwa iyi nzu kugirango abone aho kuba.
Icyo ashoboye gukora yiyumvamo ngo ni ubucuruzi, gusa akanavuga ko abonye uko yiga imyuga yakwiga kuko atigeze abasha gukomeza kwiga kubera ubwo buzima bukomeye akirimo.
Ibitaro bya Gisirikare by’u Rwanda i Kanombe byemeye kumuvura ikibazo cy’ugutwi agakira, nubwo nta gihe arahabwa ariko afite ikizere cyo kuvurwa ugutwi agakira neza.
Christine Nyiransengimana aboneka kuri tel (+25) 072 59 68 860
Bigaragara ko inzu yayihawe ituzuye byo kumwikiza, hakenewe igikoni, ubwihererero no kuyuzuza neza
HATANGIMANA Ange Eric
UMUSEKE.RW


text:
ISI Collection ibumbiyemo ibikomo bitanu bitanga ubutumwa butandukanye ku kamaro k’ubutaka, amashyamba, umuriro, amazi n’Isi.
Igikomo cy’ubutaka gikoze mu makoro ndetse n’ibuye rya Tigereye ryerekana ubutaka. Aha yashatse kugaragaza agaciro k’ubutaka mu buzima bwa muntu cyane mu bijyanye n’ubuhinzi kuko bufasha kubona ibitunga Isi n’ibindi.
Igikomo cy’amashyamba gikozwe mu makoro ndetse n’ibuye rya ‘green jasper’. Iki gikomo gifite amasaro agaragaza amashyamba, umuhanzi wacyo akaba yarashakaga kugaragaza inyungu z’amashyamba mu gukurura imvura ndetse no kurushaho gutuma Isi isa neza.
Igikomo cy’umuriro gikozwe mu makoro n’amabuye y’umuhondo, kikaba cyarakozwe mu rwego rwo kugaragaza imbaraga zo gutwika ibintu uburyo bishobora guteza ingaruka mbi ndetse n’uko umuriro wakoreshwa mu buryo bwiza.
Igikomo cy’amazi gikozwe mu makoro nacyo ndetse no mu masaro ya ‘blue natural agate’ agaragaza amazi. Iki gikomo kigamije kwerekana imbaraga z’amazi n’akamaro kayo mu mibereho y’ibinyabuzima.
Mu kigairo na IGIHE, Dusenge Steffa, yavuze ko yakoze ibi bikomo kugira ngo atange ubutumwa ku bantu bibuke akamaro k’Isi batuyemo, barusheho kuyirinda cyane ku bijyanye n’ihindagurika ry’ibihe.
Yagize ati “Nashakaga ko abantu biga uburyo ndetse n’impamvu hagiye habaho imihindagurikire y’ibihe, basobanukirwe neza ko ibikorwa bya muntu ari byo biteza imihindagurikire y’ibihe.”
Yakomeje ati “Tugomba kwita ku Isi yacu atari uko gusa twita ku mwimerere w’ibintu ahubwo kuko tuyibamo. Buri wese muri twe akeneye Isi imeze neza kugira ngo ubuzima , akazi n’imibereho ya buri munsi irusheho kugenda neza.”
Dusenge ibi bikomo yabikoze mu gihe Umujyi wa Kigali wari washyizwe muri gahunda ya Guma.
Muri rusange yinjiye mu gukora ibikomo ubwo Covid-19 yageraga mu Rwanda mu ntangiriro za 2020. ISI Collection ni ubwoko bwa kabiri ashyize hanze.


text:
ADEPR yimirije imbere impinduka zikomeye
ADEPR yatangaje abashumba bashya bagiye kuyobora indembo icyenda ziyigize biganjemo abashya muri izi nshingano, ni mu gihe iri torero riri mu gihe gikomeye cy’amavugurura.
Gushyirwaho kw’aba bashumba bashya kuje nyuma y’amezi abiri hakozwe impinduka mu Ndembo zigize ADEPR. Ku wa 23 Ukuboza 2020 ni bwo ubuyobozi bw’itorero bwari bwatangaje ikurwaho ry’amatorero y’uturere yari asanzwe ari 30 ndetse indembo zari zisanzwe ari eshanu ziraseswa, hashyirwaho icyenda.
Iki icyemezo cyafashwe gishingiye ku ibaruwa y’Urwego rw’Igihugu rw’Imiyoborere, RGB, ishyiraho Komite nshya y’Inzibacyuho muri ADEPR ifite inshingano zo kuvugurura iri torero mu ngeri zitandukanye z’imiyoborere.
Mu itangazo ryasinyweho n’Umuvugizi wa ADEPR, Pasiteri Ndayizeye Isaïe, kuri uyu wa 21 Gashyantare 2021, rivuga ko Komite y’Inzibacyuho yashyizeho abashumba bashya.
Abashyizweho biganjemo abakiri bato mu myaka ugereranyije n’abasanzwe bajya muri iyi myanya kuva mu myaka yo hambere.
abashumba bahawe kuyobora indembo nshya za ADEPR:
Ururembo rwa Kigali: Rugizwe n’iryahoze ari Itorero ry’Akarere rya Nyarugenge, Gasabo na Kicukiro: Pasteur Rurangwa Valentin
Ururembo rwa Gicumbi: Rugizwe n’iryahoze ari Itorero ry’Akarere rya Gicumbi na Rulindo: Pasteur Habyarimana Vedaste
Ururembo rwa Muhoza: Rugizwe n’iryahoze ari Itorero ry’Akarere rya Musanze, Burera na Gakenke: Pasteur Safari Wilson
Ururembo rwa Gihundwe: Rugizwe n’iryahoze ari Itorero ry’Akarere rya Nyamasheke, Karongi na Rusizi: Pasteur Nsabayesu Aimable
Ururembo rwa Huye: Rugizwe n’iryahoze ari Itorero ry’Akarere rya Huye, Gisagara, Nyamagabe na Nyaruguru: Pasteur Ndayishimiye Tharcisse
Ururembo rwa Rubavu: Rugizwe n’iryahoze ari Itorero ry’Akarere rya Rubavu, Rutsiro, Ngororero na Nyabihu: Pasteur Uwambaje Emmanuel
Ururembo rwa Ngoma: Rugizwe n’iryahoze ari Itorero ry’Akarere rya Kirehe, Rwamagana, Ngoma na Bugesera: Pasteur Kananga Emmanuel
Ururembo rwa Nyagatare: Rugizwe n’iryahoze ari Itorero ry’Akarere rya Nyagatare, Gatsibo na Kayonza: Pasteur Bizimana Jean Baptiste
Ururembo rwa Nyabisindu: Rugizwe n’iryahoze ari Itorero ry’Akarere rya Kamonyi, Muhanga, Ruhango na Nyanza: Pasteur Nimuragire Jean Marie Vianney
Kuva ku itariki ya 8 Ukwakira 2020, ADEPR iyobowe na Pasiteri Ndayizeye Isaïe; yungirijwe na Pasiteri Rutagarama Eugène; Umuyobozi Nshingwabikorwa, Pasiteri Budigiri Herman; Umuyobozi ushinzwe Umutungo, Imari n’Imishinga, Umuhoza Aurélie n’Umuyobozi ushinzwe Abakozi n’Ubutegetsi, Gatesi Vestine.
Itorero rya ADEPR rimaze imyaka irenga 81 rikorera mu Rwanda; kuri ubu abayoboke baryo barenga miliyoni ebyiri imbere mu gihugu.
Mporebuke Noel


text:
Mu rwego rwo kwifatanya n’abandi Banyarwanda mu cyunamo cyo kwibuka ku nshuro ya 20 Jenoside yakorewe abatutsi mu Rwanda, umuryango Women Foundation Ministries wakoze gahunda y’ivugabutumwa yise “Umuyaga w’umucyo” mu rwego rwo gutanga ihumure n’isanamitima ry’abana b’igihugu, ndetse n’ibikorwa byo gufasha imiryango y’ababuze ababo muri jenoside.
Iryo vugabutumwa ryakorewe mu duce dutandukanye tw’umujyi wa Kigali rikaba ryaratangiye tariki ya 7 Gashyantare 2014. Ibyo bihe by’ivugabutumwa byamaze amezi abiri, bizasozwa n’igitaramo cyiswe “Ijoro ry’icyizere” rizabera ku cyicaro cya Women Foundation Ministries ku Kimihurura kuwa Gatanu tariki ya 18 Mata i saa moya z’ijoro.
Ibi bitaramo byagiye byitabirwa n’Abanyarwanda bose, byaranzwe kandi n’indirimbo zo gushima Imana, ubuhamya bwa bamwe mu baciste ku icumu, gucana urumuri no kwatura amagambo yubuka ku Rwanda; byose bikaba byabaga biyobowe n’Intumwa Alice Mignonne Kabera nanone byitabirwa n’ubuyobozi bw’inzego z’ibanze aho nazo zashishikarije Abanyarwanda kwibuka biyubaka.
Abayobozi bafatanyije na WFM barimo umuyobozi wungurije mu karere ka Kicukiro, Uwayisaba Florence na Nderabahizi Remon Chrethien, Gitifu w’Umurenge wa Kinyinya ndeste nabari bahagarariye ibuka muri iyo mirenge.
Women Foundation Ministries, ni Umuryango wa gikristo udaharanira inyungu washinzwe na Alice Mignonne Kabera, ukaba ushishikajwe no gusana imiryango binyuze ku mugore, aho bafashwa gukura mu buryo bw’umwuka binyuze mu kwigishwa ijambo ry’Imana ndetse no kumufasha kwiteza imbere mu buryo bufatika kugira ngo arusheho kwita ku rugo neza.
WFM yafashije abarokoste Jenocide bagera ku 141.


text:
Kuri iki Cyumweru tariki 28 Kamena 2020, Hope Nigihozo yizihije isabukuru y’umwaka umwe amaze ahanye isezerano ryo kubana akaramata na Karuranga Virgille wamamaye nka DJ Miller, wapfuye azize uburwayi.
Ku italiki nkiyi wari umunsi udasanzwe kuri Karuranga Virgile na Nigihozo Hope, kuko ari bwo babaye umwe nyuma y’imyaka itandatu bari bamaze bakundana.
Babanje gusezerana imbere y’amategeko mu Murenge wa Remera mu Karere ka Gasabo biyemeza ko bazabana bakurikije itegeko rigenga umuryango w’abashakanye nyuma ibirori bikomereza i Kinyinya ahitwa Inez Gardern.
Byari ibyishimo bikomeye kuri aba bombi n’imiryango yabo. DJ Miller mu ikositumu nziza n’inkweto y’urwererana ya Air Nike agaragiwe n’abasore b’isage barimo Igor Mabano na Hope Nigihozo mu ikanzu y’umweru bari baberewe.
Kuva uwo munsi batangiye urugendo rushya rwo kubana nk’umugabo n’umugore, bakabyara ,bakarera, bagakuza, bagashyingira bakerekana ibirori nk’ibyo beretse ababyeyi babo.
Tariki 17 Ukwakira 2020 umuryango wabo waragutse , Nigihozo yibaruka umwana w’umukobwa bise Shani, ibyishimo bikomeza gusagamba.
Tariki 05 Mata 2020 ibyishimo bari bamazemo amezi 10 gusa byagiye nka nyomberi, ubwo DJ Miller yitabaga Imana azize indwara ya Stroke.
Byari ibihe bikomeye kuri uyu mugore wari ubuze umugabo we bari bamaranye iminsi 300 babana mu nzu, byongeye amusigiye uruhinja rw’amezi atandutu.
Byagoye benshi kwakira uru rupfu kuko DJ Miller wari inshuti ya benshi atari amaze igihe arwaye ndetse akaba yari akiri muto cyane.
Mu butumwa yacishije kuri Instagram yavuze ko nta cyamubuza kwibuka umunsi yabaniyeho n’uwo yakunze n’ubwo batari kumwe ngo basangire ibyishimo.
Ati “Umwaka ushize narize amarira y’ibyishimo, ubu ndariria ay’akababaro. Ndishimira urukundo rwacu ntacyo nitahayeho. Isabukuru nziza y’ubukwe kuri twe.”


text:
Urukundo ni urusobe rw’ ubuzima bwacu bwa buri munsi,gukunda no gukundwa birashimisha kandi bikanezeza umuntu uri murukundo rutarimo ibibazo. Iyo rutameze neza n’uwo mukundana bikugiraho ingaruka nyinshi mbi mu buzima busanzwe.
Menya uko wahorana umunezero mu rukundo n’ibintu ugomba gukora niba wifuza guhorana ibyishimo mu rukundo n’uwo mukundana:
1.Gira igihe cyo kwishimana n’umukunzi wawe
Niba wifuza guhora uryohewe n’urukundo gira igihe cyo kwishimana n’umukunzi wawe. Kwerekana urukundo no kwishimana n’umukunzi wawe ntibigomba gukorwa mu minsi mikuru gusa . Umunsi w’abakundanye,Iminsi y’impera z’umwaka,..Gira igihe cyo kwishimana n’umukuizni wawe, Musohokane,mutemberere ahantu nyaburanga,mujyane mu birori. Icyo bigufasha n’uko uhorana ifoto y’ibihe byiza mugenda mugirana aho hantu hanyuranye bityo mugahorana ibyishimo .
2. Niba ushaka guhora wishimye mu rukundo wishyira imbere amafaranga
Abantu benshi iyo uvuze kugira ibyishimo mu rukundo bahita batekereza amafaranga. Amafaranga siyo azana umunezero mu rukundo. Niba ugiye gukundana n’umuntu shingira ku marangamutima wishingira kukazi keza afite, umushahara mwiza ahembwa n’ibindi
3.Suzuma impamvu zo gufuhira uwo ukunda si bibi
Gufuha cyane byangiza urukundo. Niba ujya ufuhira umukunzi wawe banza usuzume niba impamvu umufuhira zifatika. Niba nta mpamvu ufite ifatika yatuma umufuhira ku rwego rwo hejuru bireke kuko bigabanya ibyishimo mu rukundo rwanyu. Uhora umukekera abandi, agatima gahora karehareha ukeka ko aguca inyuma,kwishimira no kubona uburyohe by’urukundo bikayoyoka.
4.Mugire impinduka
Urukundo rudahinduka rurabiha,rugakonja ,rukagera n’igihe rukangira burundu. Gira umuhati wo kuzana impinduka mu rukundo rwanyu.
Bwira umukunzi wawe nawe ashake ibintu bishya bizabafasha guhora mwishimye kuko ibintu bihora ari bishyashya kandi ku mpande zombi.
Ibintu bidahinduka birarambirana bikaba byatuma n’umukunzi wawe bamugutwara kuko abona hari ibri kumucika hanze.
5.Muhane umwanya
Gukundana ntibivuga guhora mwitsiritanaho. Iyo muhora muri magaraga ntunsige ,kurambirana biza vuba. Buri wese agomba kugira igihe abamo ubuzima bwe ku giti cye nibwo azabona n’uko agukumbura.


text:
Igitekerezo: Kuki umuntu akira abantu bakamwibazaho nyamara batarigeze bamwibazaho igihe yari akennye?
Hari ibibazo bikunze kumvikana mu bantu aho usanga bagira bati "Ariko buriya kanaka ariya mafaranga yayakuye hehe ? Ubu se akize mwanya ki ?" Ibi ndetse n’ibindi bibazo bifitanye isano ni bimwe abantu benshi bakunda kwibaza cyangwa babazanya hagati yabo kuri mugenzi wabo babona wahinduye ubuzima agatera intambwe agana imbere mu bijyanye n’ubukungu.
Ukabona umuntu yabayeho mu buzima bwa gikene, buri muntu agakomeza ubuzima bwe nk’aho ubw’uwo mukene butamureba. Bakamufata nk’utagize icyo yishe cyangwa icyo akijije. Nyamara yatera intambwe igana imbere, ukabona inama zitangiye guterana zibaza ku kibazo cy’uko yakize ndetse hanibazwa aho yaba akuye amafaranga!
Ubusanzwe kuba umuntu ari umukene, hari ibintu by’ingenzi atabasha kwikorera kubera ubushobozi buke. Iki ni cyo kibazo gikomeye ku buryo inshuti, umuryango n’abavandimwe bagakwiye kwicara bagakora inama bibaza icyo kibazo kiri ku muvandimwe inkomoko yacyo ndetse n’igihe akimazemo hagashakwa n’icyakorwa kugira ngo agisohokemo.
Nyamara abantu benshi usanga ibi bisa nk’aho ntacyo bibatwaye bakikomereza ubuzima nk’aho ntacyabaye, cyane cyane iyo uyu muntu yabaye intwari akabihorera ntabasabe. Nyamara iyo amaze kugira intambwe atera ari kugenda abasanga mu cyiciro barimo ndetse na bagenzi be bari mu cyiciro kimwe agenda abasiga, inama zitangira guterana bibaza aho ubutunzi yabukuye n’igihe bimutwaye ngo abugereho.
Igitangaje muri ibi kandi, ni uko ibisubizo byinshi biza biganisha mu kuba uyu muntu ubutunzi yarabubonye mu nzira zitemewe. Bashaka kumvikanisha ko bitari gukunda ko yaba ageze aho agera, ari ubwenge bwe akoresheje n’imbaraga ze kandi mu bikorwa byiza. Hari n’abakabya iyo babuze ibimenyetso bibaganisha mu bikorwa bibi yaba yarayakuyemo, bakavuga ko yayakuye kwa shitani.
Ibi iyo mbibonye bintera kwibaza niba biterwa no kuba Abanyarwanda baba bibona mu ishusho y’ubukene, bakumva ko ukennye adateje ikibazo, ahubwo ukize ari we kibazo, cyangwa bikaba biterwa n’amashyari adatuma Abanyarwanda batifurizanya gutera imbere.
Iyo bibaza ngo "Ubu se akize mwanya ki?" Nibaza igihe ubundi abantu baba bumva umuntu akwiye kumara kugira ngo akire. Cyangwa usaziye muri ubwo bukene ni we uba udateje ikibazo?! Uko umuntu aba yarakennye agaceceka kuko ntawe ubyitayeho, ni ko anarwana n’ubuzima bwe bucece agakora yiteza imbere, mukazisanga yaravuye muri ya mibereho mwari mumumenyereyeho.
Nta muntu waremewe gukira ngo undi aremerwe ubukene, kandi Abanyarwanda baravuga ngo « iby’isi ni gatebe gatoki » None urakira ejo n’undi agakira mwembi mugakirana cyangwa nawe ukaba ukennye mu gihe na we akize. Ni uko isi iteye. Rero umuntu mu gihe imibereho ye mibi itbashishikaje mugakomeza nk’aho ntacyabaye, n’ubundi yahinduye ubuzima na we agakira mujye mukomeza ntibibaraze inshinga mwibaza aho yabikuye, kuko mutari mwaranibajije aho yabiburiye.
Si ngombwa ko umuntu intambwe yose agenda ageraho ayimenyekanisha kugira ngo mutazamwibazaho ngo akize mwanya ki! Ahubwo akora ibyo agomba gukora igihe cyagera mukabibona. Gukira bishobora kuza byihuse cyangwa bikaza bitinze. Icyangombwa ni uko umuntu agomba gukora icyo yakagombye gukora mu gihe nyacyo. Kandi si ngombwa ko uburyo umuntu umwe yakizemo cyangwa yabonyemo amafaranga ari bwo na kanaka agomba kuyabonamo byanze bikunze.
Tureke gutakaza umwanya twibaza uko kanaka akize n’umwanya byamutwaye kandi uko yakennye ntacyo byakubwiye, kandi nyamara burya mbona umuntu wese aberewe no kubaho neza. Ahubwo niba dufite umwanya wo kwiga kuri bagenzi bacu tujye twiga ku bakene, abo byemeye bagakira tureke kubibazaho ahubwo twishimire ko baryoherwe no guhindura ubuzima.
Ibitekerezo ( 3 )
Abantu bakunda gutinda k’ubuzima bw’imuntu cyane iyo bafite icyo bamurusha. Iyo agize icyo yunguka bashaka kumenya uko byagenze. Gucyena biza vuba ariko gukira biza gake. niyompamvu uvuye mubucyene bamwinazaho.
Abantu bakunda gutinda k’ubuzima bw’imuntu cyane iyo bafite icyo bamurusha. Iyo agize icyo yunguka bashaka kumenya uko byagenze. Gucyena biza vuba ariko gukira biza gake. niyompamvu uvuye mubucyene bamwinazaho.
Ni ubutindi n’ubugome bwuzuye abantu.Baba bumva umuntu atakira yahora ari umutindi!


text:
Buri wese akwiye amahirwe yo gusoma. Hashingiwe kwigereranya rya World Health Organization, milioni 285 z’abantu bafite ubumuga bw’amaso, 90% yabo batuye mu bihugu biri mu nzira y’amajyambere. Umubare munini wabantu bafite imyigire n’ubumuga bw’umubiri bituma gusoma bigorana. Izi mbogamizi zo gusoma zibuza ababana n’ubumuga gukurikirana amashuri, kubona akazi, no kwishimira ibitabo.
Bookshare® ni isomero ry’ikoranabuhanga ryorohereza gusoma. Abantu bafite ubumuga bashobora gusoma ibitabo mu buryo bw’amajwi, inyandiko z’abatabona, ndetse n’ubundi buryo bushoboka bakabasha kwagura ubumenyi bwabo m uburyo buboroheye. Binyuze mu bufatanye n’abamamaza n’inkunga y’abakorerabushake, Bookshare itanga icyegeranyo kinini ku isi cy’igitabo by’ikoranabuhanga ku buryo bworoshye. Kuba umunyamuryango ni ubuntu ku bantu bafite ubumuga bwujuje ibisabwa.
Bookshare nigikorwa cya Benetech, umuryango utegamiye kuri leta utera inkunga imiryango ifite software igamije imibereho myiza ya rubanda. Kuva 2001, Bookshare yafashije abafite n'ubumuga gusoma muburyo buboroheye. Uyu munsi, Bookshare ikorera ibihumbi amagana y’abafite ubumuga mu bihugu birenga 70.
Urashaka kuzana Bookshare mugihugu cyawe? Wige ibijyanye n’ubufatanya.


text:
Ababyeyi batewe impungenge na Smartphone zikoreshwa n’abana
Yanditswe na: Ubwanditsi
2019-01-24 04:56:15
Ababyeyi bo muri iyi minsi batewe impungenge n’iterambere rizamuka umunsi k’uwundi cyane cyane irijyanye n’ikorana buhanga, aha baribanda kuri izi smartphone bavuga ko ziri gufasha abana babo kwangirika ndetse ngo n’imyitwarire igahinduka.
Umunyamakuru w’agakiza.org yegereye ababyeyi batandukanye ababaza ki kibazo, bamwe baremeza ko smartphone ari nziza rwose ngo ko zibafasha kuvugana n’abana babo umwanya k’uwundi ngo ndetse bituma nabo bamenya aho isi igeze.
Abandi nabo bakavuga ko ngo zibayobereza abana ngo kuko bajya kuri internet bakahakura ibintu bibi nk’amashusho y’ubusambanyi, kunywa ibiyobyabwenge ngo ndetse n’iyindi mico itari myiza, ngo hari nubwo kandi abana barangara ntibabashe kwita kunshingano zitandukanye baba bafite harimo kwiga neza ndetse n’uturimo two murugo rimwe na rimwe baba bakwiriye kwita ho.
Bakomeza bagira bati hakenewe uburyo bwo kwigisha abana bacu uko bakoresha izi smartphone mu buryo bwiza ngo kuko nibititabwaho ziborekera abana.
Twabajije umubyeyi umwe impamvu abona ari bibi yarangiza akemera kuyigurira umwana we aradusubiza ati “sinakwanga kuyimugurira kuko mbyanze bwacya akayinjirana mu nzu ayikuye ahandi hatari heza ati ariko ndahangayitse pe!”
Amakuru dukura kuri BreakPoint.org/phone. avugako koko izi mpungenge zifitwe n’ababyeyi benshi ngo ariko iki ngenzi atari ukugira impungenge gusa ahubwo ngo hakwiriye kubakwa ubucuti bukomeye hagati y’ababyeyi n’abana ngo ndetse n’ikizere.
Kuburyo umubyeyi amenya umunsi kuwundi ngo ni ibiki umwana ahugiyemo, ngo ndetse kuburyo n’ikibazo cyose umwana yibajije ashobora kugirira ikizere umubyeyi akaba yamusobanuza.
Umugabo witwa David Eaton wakoze ubushakashatsi kuri iki kibazo yasanze ahanini abana bakoresha smartphone mu buryo bubi baba batagira umwanya uhagije wo kwicarana n’ababyeyi babo ngo baganire barebana, ngo hari nubwo usanga abana batinya kwegera ababyeyi babo bitewe n’uburyo babitwara ho, abana rero bagashaka uburyo bwiza bwo kwisubiza ibibazo batavuganye n’ababyeyi babo.
David akomeza avuga ko ngo mbere y’uko umubyeyi agurira umwana smartphone haba hakwiriye kubanza kubaho ikiganiro mbese umubyeyi akaba koko yasobanurira umwana mu bugwaneza nk’uko ijambo ry’Imana ribivuga, akamubwira ibyiza n’ibibi byayo hanyuma akayimuha nk’uko aba yabigambiriye.
[email protected]


text:
Igitabo cy’amapaji 194 cyanditswe imyaka ibiri, cyerekanywe ku rwego rw’ibanze mu minsi ishize (Prelaunch) ku nkunga ya Ambasade ya Israel mu Rwanda.
Mfuranzima yabwiye IGIHE ko iki gitabo yacyise ‘The Broken’ (Icyamenetse) “kuko ntangira ubushakashatsi nashakaga kumenya icyangiritse kugira ngo igihugu cyacu kigere ku mateka mabi nka Jenoside yakorewe Abatutsi. Nasanze hari ibyo twari dufite byiza mu mateka byangiritse kubera impamvu zinyuranye zikubiye mu gitabo.”
Mu gitabo umwanditsi agaragaza amateka y’u Rwanda mbere y’ubukoloni, mu gihe cy’ubukoloni, kuri Repubulika ya mbere n’iya kabiri, itegurwa n’ishyirwa mu bikorwa rya Jenoside yakorewe Abatutsi n’urugamba rwo kubohora u Rwanda.
Agaruka kandi ku nzira y’ubumwe n’ubwiyunge, hakiyongeramo n’ibitekerezo by’umwanditsi mu ishusho y’urubyiruko rwavutse nyuma ya Jenoside rushaka kwiga amateka y’igihugu cyarwo.
Mfuranzima Fred yavuze ko mbere yo kwandika iki gitabo, yahuye akanaganira n’abantu basaga 500 bazi amateka y’u Rwanda ndetse hagasurwa n’ahantu hatandukanye ndangamateka kugira ngo habikwe amakuru ahagije yifashishijwe mu kwandika igitabo.
Ambasaderi wa Israel mu Rwanda, Dr Ron Adam yashimiye Mfuranzima ku muhate we wo kwandika ku mateka yagejeje kuri Jenoside yakorewe Abatutsi.
Dr Ron yavuze ko impamvu Jenoside yakorewe Abatutsi yashobotse, ari uko abantu batakurikiranye ngo bashakishe ububi n’impamvu ya Jenoside yakorewe Abayahudi, bityo ko na Jenoside yakorewe Abatutsi ikeneye kuvugwa no kwandikwaho kenshi kugira ngo itazibagirana abantu bakirara.
Yahaye umukoro urubyiruko nk’abayobozi b’ejo hazaza, avuga ko byaba ari ikibazo kugira abayobozi badasobanukiwe amateka y’igihugu cyabo.
Ati “Ni byiza ko abakiri bato bayamenya, bakandika kugira ngo ejo bitazabagora kwisobanura kubo bazabyara babigisha amateka. Kwigira ku bacitse ku icumu, n’abakoze Jenoside, bituma abakiri bato basobanukirwa neza ikibi cyabaye n’uko cyakwirindwa ahazaza.”
Igitabo ’The Broken’ kigaragaza urubyiruko runyotewe n’uko Isi yabaho mu mahoro azira umwiryane ushingiye ku moko, kandi kigaruka ku ihungabana rihererekanwa kuva ku bakuru rijya kubato (Transmission of trauma).
Biteganyijwe ko iki gitabo kizamurikwa ku mugaragaro muri Werurwe 2022, gusa ab’inkwakuzi bashaka kugisoma bagisanga ku icapiro Imfura Heritage Rwanda.


text:
Rusake na nyiramuhari
Epimaque Niyibizi
Wiehan de Jager
Kera inyamaswa zose zarabanaga kandi ari inshuti. Umunsi umwe, ziyemeza gukora inama kugira ngo zitoremo umwami.
Rusake yifuje kuba umwami bituma ibeshya izindi nyamaswa. Irazibwira iti: "Iri sunzu ritukura riri ku mutwe wange ni umuriro! Ntihazagire urikoraho!"
Izindi nyamaswa zemera ibyo Rusake izibwiye. Ziyemeza gutora Rusake nk'umwami wazo. Inyamaswa zibwiraga ko umuriro uri ku mutwe wa Rusake uzazifasha mu gihe cy'ubukonje.
Nuko umunsi umwe imvura iragwa, iragwa, iragwa koko. Maze harakonja. Buri kintu cyose cyari gitose kandi gikonje.
Bakame ibaza izindi nyamaswa iti: "Ni hehe twakura umuriro kugira ngo twote?"
Inkende irasubiza iti: "Twakura umuriro ku isunzu rya Rusake." Yungamo iti: "Mwibuke ko Rusake yabaye umwami wacu kubera ko ifite umuriro ku mutwe."
Nuko inyamaswa zemera ibyo inkende ivuze. Zohereza Nyiramuhari kujya kurahura umuriro kwa Rusake umwami wazo.
Nyiramuhari isanga Rusake isinziriye. Nuko yiyemeza kurahura umuriro itabanje kubaza Rusake.
Nyiramuhari ifata ibyatsi byumye. Yegereza ibyatsi ku isunzu rya Rusake. Ntihagira ikiba. Ibyatsi ntibyaka.
Nyiramuhari irasakuza iti: "Byuka Rusake mwami wacu! Dukeneye umuriro nonaha."
Nyamara Rusake ntiyashoboraga guha nyiramuhari umuriro.
Nyiramuhari irarakara. Isubirayo isanga izindi nyamaswa. Izibwira ukuri ku isunzu rya Rusake. Kuva uwo munsi, nta nyamaswa yongeye gutinya Rusake. Nuko za nyiramuhari zitangira kujya zirya za rusake n'imiryango yazo.
You are free to download, copy, translate or adapt this story and use the illustrations as long as you attribute in the following way:
Rusake na nyiramuhari
Author - Vincent Afeku
Translation - Epimaque Niyibizi
Illustration - Wiehan de Jager
Language - Kinyarwanda
Level - First paragraphs
© African Storybook Initiative 2015
Creative Commons: Attribution 4.0
Source www.africanstorybook.org


text:
Ibyo babivuga kubera ko babonye hari ababyeyi usanga batita ku bana babo uko bikwiye, bikabaviramo kwiga nabi, rimwe na rimwe bakanava mu ishuri.
Padiri Jean de Dieu Habanabashaka ushinzwe amashuri Gatolika muri diyosezi ya Butare, yagaragaje iki cyifuzo tariki 28 Gicurasi 2021, ubwo hizihizwaga umunsi w’uburezi Gatolika.
Yagize ati “Abayobozi b’amashuri Gatolika bifuje y’uko bishobotse haboneka mu nzego z’ibanze abo bise abajyanama b’uburezi muri buri mudugudu. Bakaba badufasha guhangana n’ikibazi cy’abana bata ishuri mu guhwitura ababyeyi, kugira ngo barangize neza inshingano zabo, ireme ry’uburezi ribashe gutera imbere”.
Ibi bishimangirwa na Charles Ukobukeye, uyobora ishuri ryisumbuye rya Nyumba uvuga ko mu bibangamira ireme ry’uburezi harimo ibibazo by’abana bata ishuri, abakererwa, abadatanga amafaranga yo kurya, abafite imiryango ibanye nabi, kandi ko umujyanama w’uburezi yafasha mu kubikemura.
Agira ati “Urumva twebwe tuba dufite akazi kenshi ku ishuri, tukajya mu bukangurambaga bwo kugarura abana, ariko ejo ugasanga yisubiriyeyo. Urumva ikibazo kiba kiri ku cyatumye ava mu ishuri, ari na cyo cyagombye gukurikiranwa”.
Umuyobozi wungirije w’Akarere ka Gisagara ushinzwe imibereho myiza, Clémence Gasengayire, na we avuga ko umujyanama w’uburezi yari akwiye kubaho, ariko ko mu mudugudu hari ababishingwa, hatarinze gushakishwa abandi.
Ati “Uriya mujyanama ushinzwe imibereho myiza muri komite y’umudugudu, dushobora kuganira tukamwereka ko ashinzwe no kuba umujyanama w’uburezi”.
Icyakora Ukobukeye avuga ko hadakwiye kugenderwa byanze bikunze ku basanzwe baratowe mu midugudu, ahubwo harebwa umuntu ukunda uburezi, ushobora no kubwira ababyeyi bakumva.
Ati “Hari ubwo tujya mu bukangurambaga ugasanga n’umwana w’umukuru w’umudugudu yaravuye mu ishuri, cyangwa uw’ushinzwe umutekano. Uwo se wamubwira ngo agarure abandi akabyumva? Ariko hari ababyeyi bumva akamaro k’ishuri, usanga banasura abana ku ishuri, abongabo ni bo bafasha”.
Umushumba wa Diyosezi ya Butare, Musenyeri Rukamba, avuga ko batekereza gushakisha abajyanama b’uburezi mu miryango remezo, ariko agatekereza ko n’inzego z’ubuyobozi zagombye kubitekerezaho.